Misteri Warna Pink

Perhatikan spektrum warna di bawah.

Ok, sekarang cabaran untuk anda:

Cuba cari mana warna pink dalam spektrum Itu

Tak dapat cari kan? Maka itu membawa kita pada satu konklusi:

Warna pink tidak wujud.

Eh jap. Hah??

Kontroversi Warna Pink

Sebenarnya terdapat perdebatan yang terjadi berkenaan warna pink ini. Ia dicetuskan oleh sebuah video daripada saluran minutephysics yang mengatakan bahawa cahaya berwarna pink itu tidak wujud.

Menurut video tersebut, warna pink (atau merah jambu) tidak terdapat dalam spektrum warna ROYGBIV (Red – Orange – Yellow – Green – Blue – Indigo – Violet) atau versi Melayu, MJKHBIU (Merah – Jingga – Kuning – Hijau – Biru – Indigo – Ungu).

Warna – warna tersebut dipanggil sebagai cahaya tampak (visible light), kerana warna – warna inilah yang dapat ditangkap oleh mata kita.

Tapi, cahaya tampak (warna pelangi) ini hanyalah satu bahagian kecil daripada spektrum elektromagnet cahaya, kita tak boleh lihat sinar gamma, X ray, dan Sinar Lembayung

Jadi, memang betul, tiada panjang gelombang (wavelength) cahaya yang berwarna pink. Pink memerlukan campuran warna merah dan ungu. Masalahnya, kedua warna ini berada di dua hujung spektrum cahaya tampak.

Maka seorang wartawan sains, Robert Krulwich menjadi tidak keruan apabila mengetahui perkara ini. Katanya:

Pink bukan satu panjang gelombang yang sebenar. Ia suatu rekaan. Ia tidak wujud.

Semua warna pink yang kita lihat sebenarnya hanya dalam kepala kita saja!

Ah sudah. Bertambah lagi satu teori konspirasi!

Pink Wujudlah!

Setelah teori yang mengatakan warna pink tidak wujud itu meletus popular sehingga turut dilaporkan oleh TIME, ‘perang’ pun terletus. Mungkin kerana ia menggugat identiti berbilion wanita seluruh dunia yang merasa warna kegemaran mereka terancam.

Ada satu peraturan abadi yang perlu sentiasa diingat: jangan cari pasal dengan perempuan.

Maka seorang wartawan saintifik Rebecca Boyle (yup, perempuan) kemudian ‘menggesa agar kebodohan ini dihentikan, sudah pasti pink adalah suatu warna’.

Menurut beliau, ya, warna pink tidak terdapat dalam spektrum warna. Tapi ini tidak bermakna pink itu bukan warna!

Menurut pakar warna Jill Morton:

Sudah pasti pink adalah suatu warna. Tapi betul, ia tiada dalam spektrum cahaya. Pink adalah warna ekstra – spektral, anda perlu mencampur warna untuk mendapatkannya.

Contohnya, apabila kita mencampur cat merah dengan putih, kita akan mendapat warna pink.

Apabila kita melihat objek berwarna pink, sebenarnya apa yang kita lihat adalah situasi percampuran panjang gelombang yang berbeza, ada yang dipantulkan, ada yang diserap, ada yang dipadamkan oleh pigmen.

Pink adalah warna pantulan, bukan warna pancaran. Anda miliki persepsi melihat warna pink kerana otak anda menterjemah warna tersebut daripada cahaya yang terpantul.

Eh jap.. Ya Ke…

Jadi warna yang terhasil akibat percampuran tetap dianggap warna! Maka warna pink itu wujud!

…… Tidak juga. Kerana keseluruhan ‘warna’ sebenarnya tidak ‘wujud‘. Menurut saintis:

Warna sebenarnya bukan ciri – ciri objek. Malah bukan ciri – ciri cahaya pun. Ia hanyalah persepsi dalam otak anda.

Warna cumalah bergantung pada frekuensi gelombang cahaya yang terkena pada mata kita, dan bergantung pada bagaimana cara otak kita mentafsir warna tersebut. Ia bukan sifat yang dimiliki oleh objek…?

Apapun tak kisahlah setakat mana anda mahu memanjangkan perdebatan falsafah berkaitan kewujudan warna yang dah berabad lamanya ini, satu konklusi yang pasti adalah:

Warna pink ‘wujud’ seperti mana wujudnya warna merah, oren, kuning dan hijau.

Ok … dah.


Sumbangan

Hulurkan sumbangan anda melalui:
AMBANK
8881033604776
AJAR PLBT ENTERPRISE
Billplz


Kanak – Kanak Miskin Bandar. Kurang Berada, Mahu Berjaya

“Saya nak jadi doktor. Boleh tolong orang kan ustazah?”
“Saya nak jadi jurutera, tak pun arkitek. Saya nak buat rumah besaaaarrrr untuk saya tinggal dengan mak ayah saya. Baru best…”
“Saya nak jadi ustazah macam ustazah. Baik je.”

“Saya nak jadi juruterbang yang hebat!”

CITA-CITA.

Begitulah respon anak-anak apabila ditanyakan apakah cita-cita mereka. Tidak pernah kurang tingginya cita-cita seiring hasrat mereka untuk membesar dengan berjaya. Begitu jugalah respon anak-anak yang tinggal di Projek Perumahan Rakyat (PPR), tidak pernah kurang. Namun, bukan semua anak-anak ini memiliki peluang atau mampu memanfaati peluang bila tiba masanya peluang terbentang di depan mata.

Pendidikan merupakan perkara yang sangat penting dalam tempoh pembesaran anak-anak. Namun, inilah sebenarnya cabaran utama bagi ibu bapa di PPR. Masa yang sangat terhad dalam kesibukan mencari nafkah dan pendidikan anak-anak sudah pasti menjadi dilemma yang tidak berkesudahan bagi mereka.

Nasib Anak – Anak Projek Perumahan Rakyat

Apakah realiti anak-anak PPR ini? Daripada Laporan Kemiskinan Kanak-kanak Bandar oleh Unicef,

51% kanak-kanak berusia 5 dan 6 tahun tidak menghadiri prasekolah dan 2% yang berusia 7-17 tahun tidak bersekolah. Manakala Kira-kira 4 dalam 10 isi rumah tidak menyediakan alat permainan untuk anak-anak berusia bawah 5 tahun dan 31% isi rumah tidak mempunyai buku untuk anak-anak berusia bawah 18 tahun.

Antara punca isi rumah tidak mempunyai buku dan alat permainan adalah disebabkan kekurangan ruang.

Banyak kali mereka terpaksa memulangkan berkotak-kotak buku dan alat permainan sumbangan pertubuhan bukan kerajaan dan agensi-agensi lain kerana tidak ada tempat untuk menyimpan.

Mereka Berpotensi Besar

Meskipun menghadapi pelbagai rintangan, pencapaian akademik mereka masih standing dengan purata pencapaian di peringkat kebangsaan (Unicef). Hal ini menunjukkan, anak-anak PPR bukan calang-calang juga. Sebenarnya mereka mempunyai potensi yang besar untuk cemerlang seperti anak-anak yang lain, hanya memerlukan bantuan dan sistem sokongan daripada masyarakat yang lebih berkemampuan.

Besar natijahnya penilaian ini kepada anak-anak PPR yang sudah pastinya peluang mereka untuk mendapatkan pembelajaran tambahan dalam subjek ini amat tipis peluangnya jika dibandingkan dengan naak-anak bandar yang lebih berkemampuan. Tusyen, kelas tambahan, alat bantu pembelajaran sudah pasti tinggi kosnya dan seperti mimpi untuk mereka miliki.

Bersama Membantu Anak – anak PPR Berjaya

Oleh yang demikian, menyedari kepentingan penguasaan STEM ini bagi anak-anak, kami Yayasan Maghfirah dengan kerjasama AJAR, akan menganjurkan program FantaSains, khusus untuk anak-anak PPR. Program ini bertujuan untuk meningkatkan kefahaman dan minat pelajar dalam pendidikan STEM. Modul pelajaran FantaSains disusun selaras dengan kurikulum standard yang ditetapkan oleh Kementerian Pendidikan Malaysia (KPM) dengan pelaksanaan berkonsepkan interaktif.

Antara aktiviti yang terdapat dalam program FantaSains ialah demonstrasi, eksplorasi serta eksperimen di luar kelas. Disamping membantu pelajar menguasai topik-topik pembelajaran, penekanan akan turut diberikan terhadap penerapan nilai murni agar hasil pembelajaran yang diperolehi pelajar lebih holistik dan mengesankan.

Besar harapan kami melihat anak-anak PPR akhirnya kelak mampu untuk berdiri sama tinggi dan duduk sama rendah dengan anak-anak bandar yang lain. Marilah sama-sama kita membantu memastikan usaha kecil ini agar berjaya dilaksanakan.

Sumbangan ikhlas boleh disalurkan melalui link : https://www.billplz.com/FantaSainsPPR
atau terus ke akaun CIMB YAYASAN MAGHFIRAH (86-0322-1427)

Untuk maklumat lanjut sila hubungi:
Pejabat: 03-8740 1193
Whatsapp/telegram: 013-9484200 (Puan Mariam)

Dapatkan perkembangan program ini melalui:-
Telegram: https://t.me/yayasanmaghfirah
FB: Yayasan Maghfirah
Web: https://yayasanmaghfirah.org/


Apa Itu Dimensi Ke Empat?

Artikel ini adalah nota tambahan kepada video ajar: “Game Ni Tolong Kita Faham Dimensi Keempat”.

Dimensi

Perkara pertama
yang perlu kita faham sebelum kita meneroka dimensi dengan lebih dalam adalah,
apa sebenarnya maksud dimensi ni?

Dalam fizik, dimensi fizikal merujuk kepada apa-apa kuantiti fizikal yang boleh kita ukur.

Terdapat beberapa contoh dimensi fizikal, macam masa (dimensi masa diberi simbol T), dan ruang (yang diberi simbol L).

Terdapat juga beberapa kuantiti fizikal yang tak berapa popular, antaranya cas elektrik yang menghasilkan arus elektrik, dan juga kepekatan sinaran (luminous intensity) yang menerangkan kepekatan sesuatu sumber cahaya.

Dalam matematik pula, dimensi boleh ditakrifkan kepada kebolehupayaan sesuatu titik untuk bergerak (degrees of freedom).

Macam yang diterangkan dalam video Ajar, dimensi 0 terjadi apabila kita ada satu titik, dan titik kita tidak mampu bergerak ke mana-mana.

Dimensi pertama terjadi apabila titik kita boleh bergerak dalam satu paksi, ke kanan atau ke kiri. Kebolehupayaan titik kita ini untuk bergerak ni akan mewujudkan elemen “panjang”, antara tempat mula titik kita tadi, dengan tempat di mana titik kita berada sekarang.

Hal yang sama juga terjadi apabila kita bergerak ke dimensi lebih tinggi. Kalau dalam satu dimensi, titik kita tadi hanya mampu bergerak ke kiri dan ke kanan, dalam dua dimensi, titik kita kemudiannya mampu bergerak ke kiri dan kanan (dimensi pertama) dan tambahan atas dan bawah (dimensi kedua). Pertambahan kebolehupayaan titik kita untuk bergerak melalui dua dimensi ini juga menghasilkan konsep “luas”, yang pada dasarnya merujuk kepada berapa besar luas titik kita boleh bergerak.

Andaikata titik kita tadi degil, dan dia ingin bergerak melepasi dua dimensi menuju ke dimensi ke tiga, kini, selain mempunyai kebolehan untuk bergerak ke kiri-kanan dan atas-bawah, titik kita juga memperoleh kebolehan untuk bergerak ke dimensi ketiga, dimensi depan-belakang. Kini, titik kita mampu meneroka apa yang kita kenali sebagai ruang 3-Dimensi, dimana menurut deskripsi fizikal, ruang 3-Dimensi ini adalah sama dengan ruang yang kita ada sekarang, ruang yang mempunyai isi padu (volume).

Ada Ke Dimensi Ke Empat? Kenapa Susah – susah Bincang?

Kalau diikutkan
logik akal, dimensi yang boleh kita rasakan hanyalah sekadar sampai ke dimensi
ketiga. Namun begitu, ahli matematik ni agak unik sebenarnya. Ahli matematik,
apabila membuat rumus matematik, tak berminat dengan kes-kes khusus macam
dimensi pertama dan dimensi kedua. Sebaliknya, apa yang mereka akan buat adalah
mereka akan membuat rumus secara umum.

Hal ini adalah berbeza dengan ahli fizik, kerana ahli matematik berpaksikan kepada “idea umum”, manakala ahli fizik lebih terarah kepada kes-kes khusus. Hal ini pernah dipertikaikan oleh Richard Feynman, seorang ahli fizik:

“Ahli matematik ni suka keluarkan teorem secara umum. Katakan kita nak tahu mengenai ruang, maka ahli matematik akan cakap oh ruang ni ada n-dimensi, maka teorinya akan jadi begini dan begini. Masalahnya adalah, aku nak tahu apa yang terjadi dalam ruang tiga-dimensi. Mereka jawab,mudah, kau ganti ajelah n tu dengan nilai 3.”

Jadi, kalau dunia kita ini terbatas dengan ruang 3-dimensi, apa
perlunya kita terus mengkaji ruang sampai 4 dimensi ni?

Pada satu tahap, ahli sains sebenarnya ingat dunia ni memang terdiri
daripada ruang 3-dimensi semata-mata. Namun, hasil daripada Teori Kenisbian Khusus
Einstein (Special Relativity Theory), Einstein telah Berjaya membuktikan
melalui pembuktian matematik, bahawa ruang dan masa sebenarnya merupakan entiti
yang sama.

Pembuktian ni meletakkan sains dalam kedudukan yang menarik, kerana,
sebelum ni kita ingat ruang dan masa merupakan dimensi yang berbeza.

Cuba bayangkan. Kalau orang Tanya, berapa jarak dari Kuala Lumpur ke
Johor Baharu? Ada orang akan jawab 300 km, TETAPI, kebanyakan orang akan jawab
jarak Kuala Lumpur ke Johor Baharu adalah dalam lingkungan 3 jam perjalanan.

Hal yang sama juga terpakai dengan masa. Kalau orang Tanya kita,
lama lagi ke perjalanan nak ke kampung? Kita pun jawab dalam 3 km lagi.

Perasan?

Anda menjawab persoalan berkenaan jarak, dengan menggunakan masa.
Dan anda menjawab persoalan berkenaan dengan masa, menggunakan jarak.

Maka, idea tersebut (secara umumnya) merupakan idea yang diilhamkan oleh Einstein dan kemudiannya dikembangkan oleh guru Einstein, Hermann Minkowski. Dimensi keempat ini kemudian diberi nama ruangan Minkowski, bersempena dengan nama Hermann Minkowski yang memberi gambaran lebih jelas berkenaan ruangmasa a.k.a dimensi keempat ini.

Jadi, adakah dimensi ruangmasa ini dimensi yang sama seperti dimensi
ke empat sepertimana dalam video Ajar?

Tidak.

Hal ini kerana, dimensi di dalam video Ajar tersebut merujuk kepada dimensi ruang (spatial dimension), manakala dimensi yang Einstein dan gurunya Minkowski bina adalah dimensi ruangmasa, terdiri dari gabungan dimensi ruang dan dimensi masa.

Dalam video Ajar, apabila terdapat beberapa situasi di mana objek “tiba-tiba hilang” yang sebenarnya objek tersebut berada di dimensi yang lain, dan tidak mampu dicerap oleh pancaindera kita di dimensi ini.

Jadi, kenapa dimensi lebih dari 3 ni penting dalam sains?

Dimensi lebih
dari 3 ni, walaupun nampak macam tak logik, tapi memainkan peranan besar dalam
sains. Sebagai contoh, dalam alam ini terdapat Daya Elektromagnet, Daya Nuklear
Lemah, Daya Nuklear Kuat serta Daya Graviti. Salah satu harapan dalam sains
adalah penggabungan kesemua daya ini dalam satu formula matematik, dan untuk
mencapai perkara tersebut, Teori Tetangsi (String Theory), salah satu teori
terbaik yang kita ada, memerlukan sebanyak 10 dimensi untuk membolehkan
penggabungan daya-daya dalam alam ini dilakukan.

Dan perlu diingatkan, dimensi yang kita perkatakan dari tadi semakin berkembang apabila nilai dimensinya bertambah. Siapa kata dimensi perlu sentiasa bertambah? Apakah mungkin, ada dimensi ini yang sebenarnya berkurang, atau mungkin berpintal?

Oleh: Muhammad Eilham


Cipta Sistem Pintu Automatik Aktivasi Kad Pengenalan

Apa ciptaan anda paling canggih sewaktu di kolej? Yang admin ingat, ada orang berjaya masak maggi guna seterika.

Tapi lain ceritanya bagi Danial Faiz Mokhtar, pelajar Kolej Matrikulasi Kejuruteraan Pahang (KMKPh), Bandar Tun Razak, Jengka, Pahang.

Beliau mencipta mekanisme pintu berkunci automatik yang diakseskan melalui kad pengenalannya

Ciptaannya itu tular apabila demonstrasi beliau dirakam dan dimuat naik di Twitter dan mencapai 13k+ ciapan.

maybe saya akan buat tutorial utk projek ni dgn program pic.twitter.com/fxQx5Lqlg6

Kisah ini kemudian dilaporkan oleh Harian Metro yang tontonannya melebihi 200 ribu + hanya dalam masa dua hari.

Apabila ditemu ramah, Danial Faiz menyatakan tidak sangka ciptaannya ini boleh tular.

“SAYA buat pintu automatik berkunci itu atas tujuan untuk mempertingkatkan tahap keselamatan di bilik kolej di sini. Namun, tak sangka ia boleh tular,”

Danial Faiz berkata, pernah berlaku kes kecurian di sekitar kolejnya yang membuatkan dia mahu memasang sistem itu atas tujuan keselamatan barangannya.

Katanya lagi, sebelum ini dia pernah melihat orang membuka pintu yang terkunci dari luar menggunakan dawai dengan mudah.

Hanya Belajar Dari Youtube

Tambah mengagumkan, projek tersebut hanyalah bermodalkan RM 80 dengan menggunakan Teknologi Pengenalan Frekuensi Radio (RFID)

Projek itu pula hanya disiapkan dalam masa satu hari dan hanya dipelajari dengan menonton Youtube.

Beliau juga menyatakan akan membuat satu video tutorial untuk tontonan umum.

“Ramai yang juga meminta saya untuk mengajar mereka membuat sistem itu. Insya-Allah, saya akan buat satu video tutorial untuk supaya ia memberi manfaat kepada semua”

Memang Minat Kejuruteraan Robotik

Namun, kemahiran yang ditunjukkan Danial Faiz bukanlah diperoleh secara tiba – tiba, sebaliknya beliau memang memiliki latar belakang membanggakan dalam bidang robotik

Danial mula meminati bidang sistem robotik dan kejuruteraan seawal usia 8 tahun.

Sebelum ini, Danial Faiz pernah mengharumkan nama negara bersama tiga lagi rakannya apabila berjaya menduduki tempat kedua dalam pertandingan cabaran kemahiran di World Robot Summit (WRS) Junior School Robot Challenge Trial Competition 2017 di Tamagawa Academy & University, Jepun.


Pelajar UIA Sedang Berdebat Mahu Kembalikan Songkok atau Kekalkan Mortarboard pada Hari Graduasi

Perdebatan tentang pemakaian mortarboard vs songkok sekali lagi tercetus di Universiti Islam Antarabangsa Malaysia apabila Badan Perwakilan Pelajar mengadakan bancian untuk menentukan pakaian seragam graduasi seterusnya.

“Terdapat dua pilihan:

1) Songkok yang merupakan pakaian kepala tradisional di Malaysia untuk lelaki dan tudung berenda emas untuk wanita.

2) Mortarboard yang merupakan pakaian kepala yang dikenakan secara tradisional di seluruh dunia, yang mana asal usulnya adalah daripada sejarah dunia akademik Islam”

Sudah pasti, isu ini menimbulkan kembali perdebatan dalam kalangan pelajar UIA.

Ya, ‘menimbulkan kembali’, kerana isu songkok vs mortarboard ini sebenarnya pernah timbul pada tahun 2008 lagi.

Songkok Ganti Mortarboard Semasa Konvokesyen 2008

Selama berpuluh – puluh tahun, tradisi hari graduasi UIAM adalah mengenakan songkok.

Jadi ketika diumumkan pada tahun 2008 bahawa tradisi ini akan ditukar kepada mortarboard, agak kecoh juga situasi di UIA.

Seramai 3000 pelajar menandatangani petisyen membantah keputusan pihak pentadbiran universiti tersebut untuk menggunakan jubah baru dan menggantikan pemakaian songkok untuk majlis konvokesyennya, lapor Malaysiakini.

Punca utama bantahan tersebut adalah:

Bantahan tersebut bagaimanapun tidak berjaya setelah pihak pengurusan mengekalkan keputusan untuk mengguna pakai mortarboard untuk hari graduasi.

Kini, setelah hampir 10 tahun, nampaknya ada potensi songkok akan kembali semula mengetuk pintu hari Graduasi UIAM.

Songkok VS Mortarboard

Perdebatan songkok vs mortarboard ini bagaimanapun bukanlah satu isu picisan. Perbahasannya agak mendalam.

Menurut tulisan seorang pelajar UIAM, isu ini agak besar maknanya bagi seorang pelajar yang akan bergraduasi, apatah lagi setelah 4 tahun lebih bersusah payah mempelajari dunia keilmuan.

“Hal pemakaian sering menjadi simbolik terhadap sesuatu acara, konvokesyen pertama kali pula akan menjadi kenangan seumur hidup”

Menariknya, pihak yang menyokong mortarboard membawa hujah bahawa itu sebenarnya pemakaian Islam, yang lahir daripada tradisi akademik Islam.

Mortarboard tidaklah ‘kurang Islam’ berbanding songkok.

Amalan pemakaian mortarboard dalam majlis graduasi hakikatnya berasal daripada Islam, yang kemudian dicedok oleh Barat.

Malah menurut Dr Afifi al – Akiti, amalan yang dipopularkan oleh Universiti Oxford ini berasal daripada tradisi pondok. Hal ini termasuklah budaya seperti makan ramai-ramai, menunggu pengetua sebelum makan dan membaca doa, semua ini berasal daripada tradisi Islam. Namun sekarang ia lebih dikenali sebagai budaya Harry Potter.

Malah yang lebih menarik, topi mortar board, atau Qalansuwah dalam bahasa Arab, adalah tempat untuk mengikat al Quran di atas kepala. Itulah sebabnya kenapa reka bentuk mortar board leper di bahagian atas.

Sebahagian pelajar juga turut berhujah mengatakan bahawa dasar pengantarabangsaan UIA juga seharusnya lebih menggalakkan penggunaan mortarboard.

“Penggunaan mortarboard dikenali di seluruh dunia, jadi maknanya boleh difahami oleh semua bangsa tanpa pengecualian. Songkok dan tudung berenda hanyalah budaya Melayu yang tidak menepati dasar pengantarabangsaan. Beri peluang pelajar antarabangsa bergraduasi dengan berbangga apa yang mereka pakai”

Bagaimanapun, pihak yang mahu mengembalikan songkok rata – rata mahu mengembalikan keunikan niai identiti Melayu bagi sebuah Universiti yang unik di dunia.

Begitu juga, isu yang sering dikemukakan berkenaan pemakaian mortarboard dan jubah adalah kos yang tinggi untuk hari graduasi, yang mudah dieksploitasi golongan kapitalis.

Tambahan pula, penggunaan mortarboard telah menggalakkan budaya yang cukup meruntun jiwa mereka yang sensitif, iaitu tradisi membaling mortarboard.

Bukankah topi graduasi itu asalnya tempat meletak al Quran, maka jika dibaling, apakah maknanya? Itu juga amalan yang sentiasa menjadi muka depan buku – buku majlis graduasi yang sering dibangga – banggakan.

Jika yang dipakai adalah songkok, sudah pasti amalan ini tidak akan diteruskan.


Ini Sebab Mengapa ‘Kaduk Naik Junjung’ Bermaksud Orang Hina Merasa Mulia

Kaduk Naik Junjung adalah peribahasa yang kita biasa dengar dan gunakan. Menurut kamus dewan, maksud bagi peribahasa tersebut adalah:

Orang hina merasa dirinya mulia

Dalam penggunaan harian biasa (orang awam). peribahasa berkenaan juga boleh dikaitkan dengan orang yang beroleh ehsan (simpati orang lain) kemudian berlebih-lebihan mengambil kesempatan. Contohnya, orang yang datang bertandang tiba-tiba cuba berlagak lebih daripada tuan rumah.

Namun mengapa elemen kaduk menaiki junjung tersebut membawa maksud demikian? Apa penilaian hati budi orang Melayu yang mendatangkan peribahasa tersebut?

Menurut pengkaji Tn Hamdi Hanapi, peribahasa ini dapat difahami menerusi sifat kedua – dua tumbuhan tersebut.

Sirih tumbuh menjalar (memanjat) biasanya akan melilit junjung yang di buat dari pancang buluh atau kayu. Manakala kaduk pula tumbuhnya melata, bukan memanjat ke atas.

Akan tetapi, sekiranya kaduk yang tumbuh di bawah itu memanjat dan menyaingi tempat sirih, ia melampaui sifat asalnya.

Maka sebab itulah orang Melayu memerhati sifat kaduk ini lalu mengungkap “Kaduk naik junjung”.

Ertinya, orang hina mengaku mulia. Atau kerap kali dipakai bagi menggambarkan perbuatan mengada-ngada dan melampau apabila mendapat kedudukan lebih tinggi.

Sirih itu sifatnya tertib dan teratur, sehingga diungkap – “Umpama sirih, menjalar dulu kemudian melilit, barulah memanjat ke pucuk junjung.” Ertinya, tiap-tiap pekerjaan hendaklah di buat mengikut aturan. Ia juga melambangkan kerendahan hati dan bertatasusila.

Maka itulah sirih seringkali dijadikan kepala istiadat orang-orang Melayu – menyatakan hajat, mewakili hasrat dan menggambarkan budi pekerti dua pihak.

Dan sirih itu rasanya pedas. Ertinya, bukanlah boleh diperkotak-katik atau dihina-hina, meskipun sifatnya lembut-halus.

Jika melampau-lampau kaduk menginjak sirih – dan sirih pula sudah tawar tiada pedas – janganlah lupa pada junjungnya yang bila-bila boleh patah.

Kredit: Tn Hamdi Hanapi, fokus.my


Pelajar PhD Bunuh Diri Tinggalkan Nota Bongkar Korupsi Akademik Universiti

Pada 13 Jun 2019, sebelum konferens akademik ISCA 2019 di Phoenix, seorang pelajar calon PhD yang sepatutnya membentangkan kertas kajian beliau di konferens tersebut mengantung dirinya dalam bangunan kampus Universiti Florida.

Kisah – kisah yang dibongkarkan mendedahkan kesalahan – kesalahan akademik yang menjadi punca Huixiang Chen membunuh diri.

Ringkasnya, Chen membunuh diri kerana:

Nota bunuh diri dihantar kepada rakan – rakan beliau, teman makmal, dan terutamanya kepada mentor beliau Professor Tao Li.

Ini adalah terjemahan kasar nota beliau yang berbahasa Cina.

Kepada rakan – rakan

Jika anda peroleh mesej ini, ia bermakna saya telah pun meninggal dunia.

Seperti kalian tahu, sejak Disember lepas, saya menulis kertas kajian ISCA pada waktu yang sangat singkat dan ia diterima dengan segera. Anda semua tahu sebabnya, kerana ia disebabkan jaringan hubungan professor Tao Li kita. Dalam kalangan 6 pemeriksa, 4 adalah rakan Tao Li. Tapi kertas ini miliki isu yang sangat bermasalah, design nya tidak masuk akal dan pemeriksa cuma mengabaikannya. Kertas ini diterima tanpa sebab munasabah, dan ia boleh membuat siapa saja rasa bersalah.

Setelah tarikh hantar, pengubahsuaian menggila dibuat ke atas kertas tersebut dan saya pun membuat eksperimen yang tertinggal. Dalam eksperimen tersebut, saya dapati fenomena eksperimen dan reka bentuknya sangat berbeza dengan apa yang diklaim, menjadikan kertas tersebut tidak masuk akal dari tajuk kepada karekterisasi dan reka bentuk …. jadi kalau saya mahu membuat pengubahsuaian, keseluruhan kertas perlu ditulis semula. Ia sangat tidak realistik untuk mencadangkan idea baru sebelum versi akhir. Setelah saya berhubung dengan Tao Li, rupanya saya perlu membetulkan kertas tersebut sendirian. Sehingga sekarang saya masih belum mampu menampal pulih isu – isu tersebut. Isu – isu ini begitu ketara sehingga ia mampu dikesan dengan mudah oleh pakar. Saya tidak sangka Dr Li menerima saja data yang tidak masuk akal.

Memandangkan ini akan memberi impak kepada karier saya pada masa depan dan reputasi saya dalam bidang Computer Architecture, hidup masa depan saya akan menjadi lebih teruk daripada kematian dan saya akan berada dalam dilema. Saya meneliti semua kes ini, dan saya dapati saya tak mampu selesaikannya. Untuk membetulkan keadaan, saya buat keputusan bunuh diri. Saya harap anda belajar daripada kesalahan saya. Kita tak sepatutnya membuat klaim terlalu banyak dalam kertas kajian kita sebelum kita benar – benar mencapainya. Saya harap ini akan menghasilkan perubahan dalam dunia.

Saya harap anda berlaku jujur saja dalam masyarakat kita. Saya berkati anda dalam dunia lain

Selamat,

Huxiang

Setelah nota ini berlegar di media sosial, University of Florida memulakan penyiasatan . Semoga kisah ini menjadi iktibar kepada seluruh pengamal akademik.


Gambar Tapak Sulaiman Tular Tu, Tak, Itu Bukan B****t Dia: Pakar.

Internet sekali lagi bergegar gempita apabila sebuah gambar tapak sulaiman tular di media sosial … kerana ia kelihatan seperti … memiliki … punggung…

Gambar tapak sulaiman itu, yang dimuat naik oleh pengguna media Twitter @Babyshoujo pada asalnya disangka hanya akan dilihat dua tiga orang, tetapi kemudian itu meletup popular apabila mencecah ratusan ribu ciapan.

Sudah pasti, ramai yang terhibur dan internet pantas mengaitkannya dengan watak tapak Sulaiman popular Patrick Star.

Namun malangnya, pakar mengesahkan bahawa itu sebenarnya …. bukan … punggung.

Sebenarnya Ia Gumpalan Pada Tangan Tapak Sulaiman

USA Today menemu ramah Nate Jaros, seorang pegawai peneliti ikan dan haiwan invertebrata untuk menerangkan perkara sebenar di sebalik gambar tersebut.

Haiwan itu sebenarnya adalah tapak sulaiman vermilion.

“Tapak Sulaiman adalah invertebrata atau haiwan tanpa tulang belakang dan ia bukan juga ikan, walaupun bahasa Inggerisnya dipanggil starfish” jelas beliau.

Dalam foto tersebut, ‘punggung’ itu sebenarnya tangan tapak sulaiman tersebut.

“Dalam gambar itu, tapak sulaiman tersebut melekat pada batu secara menegak dengan dua tangannya memegang batu dan dua lagi relaks tergantung. Tapak sulaiman kadang – kala melepaskan tangannya, contoh apabila ia sedang makan”

“Disebabkan tapak sulaiman dalam posisi menegak, maka graviti menyebabkan komponen dalamannya untuk bergumpal”

Jadi sebenarnya ia cumalah gumpalan bahagian dalam tapak sulaiman tersebut, tak tahu sama ada nak kecewa atau lega.

Walaubagaimanapun, tularnya spesies haiwan ini boleh menjadi bahaya untuk mereka.

Sebagai contoh, setelah filem Finding Nemo meletus naik pada 2003, permintaan untuk memiliki ikan tersebut dalam akuarium peribadi melonjak naik sehingga hampir menyebabkan kepupusan spesis tersebut.

“Dua cara kalian boleh membantu tapak sulaiman, jangan beli tapak sulaiman yang hidup atau telah mati daripada kedai – kedai cenderamata, dan hormati mereka apabila anda menemui mereka di pantai, jangan pihak atau alihkan mereka” ujar Nate.

Tapak sulaiman kini sedang berhadapan dengan tekanan fizikal akibat pencemaran air dan peningkatan suhu lautan.


Ciptaan Kaca Dari Batang Pokok Pisang Saintis Malaysia Menang Anugerah Antarabangsa

Prof Madya Ts. Dr. Ervina Efzan Mhd Noor dari Multimedia Universiti (MMU) mengharumkan nama negara apabila memenangi dua anugerah di Global Women Inventors & Innovators Network (GWIIN), London.

Beliau berjaya merangkul pengiktirafan Gold Innovator Award dan Special Recognition Award di majlis terkemuka yang mengumpulkan usahawan – usahawan wanita berprolifik seluruh dunia tersebut.

Hampir 500 peserta dari pelbagai negara seperti UK, Italy, Iceland, Ghana, Kuwait, Thailand dan Malaysia  memasuki pertandingan ini.

Calon-calon termasuklah mereka yang kreatif, inovatif, inovatif, usahawan, saintis, jurutera, ahli teknologi dan pereka wanita.

Idea inovasi yang dibentangkan oleh Dr Ervina telah menawan 9 juri hebat dari pelbagai bidang.

B – Glass (Kaca dari Batang Pokok Pisang)

Dr Ervina yang merupakan pensyarah di Fakulti Kejuruteraan dan Teknologi, MMU Melaka telah mengetengahkan inovasi Banana Stem Glass atau kaca dari batang pokok pisang.

Idea untuk menghasilkan inovasi ini bertitik tolak daripada krisis pertambahan kuantiti dan jenis bahan buangan, kekurangan tapak pelupusan sampah dan kemerosotan kuantiti bahan semulajadi.

B – Glass ini adalah manifestasi cara yang inovatif mengitar dan menggunakan semula bahan buangan.

B – Glass adalah gabungan batang pokok pisang dan bahan mentah yang diadun untuk menghasilkan kaca.

Menariknya, inovasi Banana stem glass ini:

Apabila ditanya tentang perasaan memenangi anugerah berprestij ini, Dr Ervina menjawab:

“Idea yang secebis ini dtg dari Allah. Semoga berguna untuk masyarakat”

Tahniah Dr Ervina!


Adakah Ini Tajuk Kertas Akademik Paling Kelakar?

Jurnal – jurnal akademik mungkin adalah tempat terakhir untuk kita cuba mencari bahan hiburan.

Tapi siapa sangka, saintis – saintis dan golongan akademik juga rupanya miliki humor tersendiri yang sentiasa dicari jalan untuk diselitkan dalam kertas kajian mereka.

Contohnya, kumpulan penyelidik biologi mikro di bawah ternyata menyelitkan nama filem di dalam tajuk kajian mereka tentang yis:

Nama tersebut adalah permainan kata daripada filem popular ‘fantastic beasts and where to find them’, tapi ditukar kepada ‘fantastic yeasts and where to find them’.

Sungguhpun tajuk tersebut dibuat kelakar, tapi sebenarnya isi artikel itu tidaklah ringan dan menceriakan.

Kerana .. artikel itu sebenarnya adalah mengenai penyakit patogen kulit yang menyerang manusia di seluruh dunia…

(Boleh tahan gelap juga hati kalau nak buat lawak pasal isu ni..)

Selain artikel tersebut, sebenarnya banyak lagi tajuk – tajuk artikel yang diselitkan unsur humor oleh ahli akademik. Berikut beberapa daripadanya:

Life in the fast lane adalah nama lagu sealbum dengan Hotel California.

Fas pula adalah sejenis protein yang menyebabkan keradangan.

Jika perasan, tajuk tersebut memang diambil daripada lagu kanak – kanak ‘Old MacDonald had a farm’.

MOOC pula adalah singkatan kepada ‘Massive Open Online Courses’…

Boleh ya buat tajuk masuk air macam ni?

Tak dipastikan sama ada memang penulis artikel ini sengaja membuat tajuk dua makna atau tidak.

Tapi arsole, sejenis sebatian kimia memang sangat mirip dengan sebutan ‘arsehole – (lubang punggung)..

Dan ia dikaitkan dengan aroma …

Ke kita semua yang tak matang?


Graf ‘Kesusahan Matematik Vs Masa’ Ni Buat Kita Tanya Kenapa Belajar Matematik Susah – Susah.

Sebuah graf tentang realiti pembelajaran matematik berlegar di media sosial. Walaupun agak kelakar, tapi ia buat kita terfikir juga.

Graf ‘kesusahan matematik vs masa’ itu menunjukkan jenis – jenis masalah matematik yang kita pelajari dalam tingkatan – tingkatan hidup yang berbeza.

Di sekolah rendah, kita belajar tentang asas pendaraban, kemudian, pecahan, formula garis lurus.

Bila masuk tingkatan, kita pelajari tentang persamaan kuadratik, geometri, trigonometri, kalkulus.

Graf kesusahannya semakin menaik.

Bila di kolej kita mula belajar konsep matematik pelik – pelik seperti Teorem Stokes dan Siri Taylor, Laplace ….

Sehinggalah akhirnya kita habis kolej dan masuk kerja. Lalu graf kesusahan matematik pun menjunam jatuh …

Kerana dalam zaman kerja, ‘matematik’ yang kita lakukan hanyalah jadual kira – kira akaun.

Aduh.

Soalan ini rasanya ditanya oleh hampir setiap orang sampailah ke depan meja peperiksaan SPM.

Jawapan mudah bagi soalan ini adalah ia bergantung kepada pekerjaan yang kita pilih, jika kita pilih untuk jadi social media influencer jual barang kosmetik, mungkin agak kuranglah tahap kesusahan matematik yang diperlukan dalam bidang kerja.

Tapi jika bidang yang diambil adalah ahli fizik teoretikal atau ahli matematik, sudah pastilah akan relevan semua topik Fourier, kalkulus multivariabel semua itu.

Bagaimanapun, harus diingat, bahawa setiap yang kita pelajari di sekolah walaupun kita sangka tidak relevan, sebenarnya bertujuan menjadikan kita insan seimbang dan harmonis dari segi intelek, rohani, emosi dan jasmani, selaras dengan falsafah pendidikan kebangsaan.

Semua permasalahan matematik yang kita lalui di sekolah juga sebenarnya hendak mengajar kita nilai matematik, seperti kemahiran menaakul, mentafsir, mengukur, membina, menganggar, mengendali data dan menyelesaikan masalah secara umum.

Semua itu akan membantu kita menjadi insan yang lebih matang, bijak dan analitikal dalam kehidupan.

Tapi kalau memang rasa tak relevan juga, boleh jadi kita yang tak cukup kualiti untuk hayati pembelajaran matematik kita.


Apa Itu Teori Kerelatifan Khas?

Kerelatifan khas merupakan sebuah teori yang dirumuskan oleh Albert Einstein pada tahun 1905 [1].

Secara asasnya, teori ini menerangkan tentang gerakan sesebuah objek berdasarkan pemerhati yang berbeza halajunya.

Berdasarkan teori kerelatifan khas, pergerakan sesebuah objek tidak boleh ditentukan secara mutlak oleh mana-mana pemerhati [2]

Kita lihat pada satu contoh berdasarkan gambar di bawah. Pemerhati A sedang berdiri di atas kereta api yang bergerak ke kanan, manakala pemerhati B berada di atas rumput dan tidak bergerak. Apabila sebuah bola dijatuhkan oleh pemerhati A, beliau akan melihat bola tersebut jatuh terus ke bawah. Namun berdasarkan pemerhati B, beliau akan lihat bahawa bola tersebut jatuh ke hadapan. Persoalannya, pergerakan manakah yang tepat? Kedua-dua pergerakan bola tersebut mengambil jarak yang berbeza.

Berdasarkan teori kerelatifan khas, kedua-dua pergerakan tersebut adalah betul bagi setiap pemerhati.

Ini disebabkan oleh satu prinsip asas dalam teori kerelatifan khas iaitu

Tidak wujud suatu kerangka rujukan/pemerhati mutlak. Semua hukum fizik tidak bergantung secara mutlak kepada mana-mana pemerhati.

Namun apabila kita gantikan bola tersebut dengan cahaya seperti laser, masalah baharu akan timbul. Cuba kita fikirkan, apabila kita memegang sebuah cermin, pantulan imej muka kita yang terhasil adalah disebabkan cahaya yang terpantul dari muka kita. Apakah yang akan berlaku pada imej di cermin jika kita bergerak pada kelajuan yang menghampiri kelajuan cahaya?

Adakah imej tidak akan kelihatan pada cermin kerana cahaya tidak sampai ke mata kita?

Berdasarkan prinsip kedua bagi kerelatifan khas iaitu halaju cahaya adalah sama bagi mana-mana pemerhati, tidak kira pemerhati tersebut sedang bergerak atau pegun. Ini bermakna, imej pada cermin tetap akan kelihatan walaupun pemerhati tersebut bergerak menghampiri halaju cahaya.

Berdasarkan dua
eksperimen di atas, kita sudah faham berkenaan dua prinsip bagi kerelatifan
khas iaitu

Prinsip Kerelatifan: Hukum fizik tidak bergantung kepada pemerhati yang bergerak pada halaju malar/pegun (kerangka rujukan inersia).

Prinsip kelajuan cahaya: Halaju cahaya adalah sama bagi setiap pemerhati tidak kira sama ada pemerhati tersebut sedang bergerak atau pegun relatif kepada cahaya tersebut.

Kita lihat semula pada situasi pertama, tapi bola tersebut digantikan dengan cahaya. Berdasarkan pemerhati A, cahaya tersebut bergerak pada garisan lurus ke lantai. Namun bagi pemerhati B, cahaya tersebut melengkung ke hadapan sebelum ke lantai. Ini bermakna, cahaya yang dilihat oleh pemerhati B bergerak pada kelajuan yang lebih tinggi berbanding cahaya yang dilihat oleh pemerhati A. Namun ini bertentangan dengan prinsip kelajuan cahaya!

Albert Einstein menyelesaikan paradoks ini dengan menemui dua fenomena baharu iaitu dilasi masa dan kecutan panjang.

Dilasi masa adalah satu fenomena yang menyebabkan masa seseorang pemerhati itu bergerak lebih perlahan berbanding pemerhati lain [2]. Ia adalah implikasi daripada dua prinsip kerelatifan khas seperti di atas.

Apabila seseorang pemerhati itu bergerak, masanya bergerak pada kadar yang lebih perlahan berbanding pemerhati yang pegun. Semakin laju pemerhati itu bergerak, semakin perlahan masanya berlalu. Namun fenomena dilasi masa ini hanya memberi kesan yang besar jika seseorang pemerhati atau sesebuah objek itu bergerak pada kelajuan yang menghampiri kelajuan cahaya. Disebabkan pergerakan seharian kita yang sangat perlahan dibandingkan cahaya, kesan ini tidak dapat lihat dengan begitu ketara.

Kecutan panjang adalah satu fenomena yang menyebabkan panjang sesebuah objek mengecut disebabkan oleh pergerakan objek tersebut berbanding pemerhati lain (Beiser, 1994). Fenomena ini juga terhasil daripada dua prinsip utama bagi kerelatifan khas.

Bagi memahami fenomena ini, kita bayangkan sebuah kereta api yang bergerak pada landasannya, dan kita pula sedang berdiri di tepi landasan tersebut. Konsep kecutan panjang ini menyatakan bahawa panjang kereta api tersebut akan mengecut atau menjadi semakin pendek apabila ia bergerak laju. Sama seperti dilasi masa, pengecutan panjang ini hanya dapat dilihat dengan ketara apabila kereta api tersebut bergerak menghampiri kelajuan cahaya.

Kedua-dua fenomena di atas hanya dapat dikesan apabila sesebuah objek bergerak pada halaju yang sangat tinggi, atau dengan menggunakan jam yang lebih sensitif. Kesan ini telah direkodkan berdasarkan pelbagai eksperimen seperti eksperimen Hafele-Keating yang membandingkan masa yang direkodkan oleh jam-jam atom pada kelajuan yang berbeza [3]

Hasil daripada dua fenomena di atas, timbul pula masalah baharu seperti keserentakan dan paradoks kembar. Begitulah realitinya dalam kajian ilmu, semakin banyak persoalan yang terjawab, akan wujud pula permasalahan yang baharu. Ilmu ini sentiasa berterusan kerana ilmu yang mutlak hanya ada pada sang Pencipta.

Kredit: Muhammad ‘Izzat bin Mohd Zubir

Blog: https://izzatzubir.blogspot.com/

Youtube: Mudahnya Fizik!


Apa Itu Teori Letupan Besar (Big Bang)?

Antara
persoalan yang timbul apabila manusia mula berfikir tentang alam semesta ialah asas
usul alam semesta itu sendiri. Apakah yang berlaku pada masa lalu? Dalam
artikel ini, kita akan memperlihatkan tentang sejarah awal alam semesta
berdasarkan teori Letupan Besar atau lebih dikenali sebagai teori Big Bang.

Teori letupan besar menyatakan bahawa alam semesta ini berasal dari sebuah titik dan mengembang menjadi alam yang kita lihat pada hari ini [1]. Ini bermaksud, kesemua objek samawi yang terdapat di dalam alam semesta ini seperti galaksi, bintang, planet, bulan dan zarah-zarah berasal dari suatu titik. Sebahagian ahli fizik menamakan titik ini sebagai titik ketunggalan atau singularity.

Kemudian, titik ini berkembang sehingga menjadi alam semesta yang kita lihat pada hari ini. Mengapa titik ini mengembang? Apakah pencetus kepada pengembangan titik ini? Kita masih tidak mempunyai penjelasan yang kukuh bagi menjawab persoalan ini. Bahkan teori fizik yang popular seperti kerelatifan am, gagal menjelaskan keadaan alam semesta sebelum berlakunya letupan besar[2]

Dalam sekelip mata sahaja, alam semesta ini berkembang daripada sekecil zarah kepada sebesar galaksi. Ini bermakna, ruang dan masa itu sendiri berkembang kerana alam semesta ini merupakan manifestasi gabungan ruang dan masa. Satu persoalan yang timbul di minda kita adalah jika ruang masa itu berkembang, kepada apakah ia berkembang? Adakah wujud ‘ruang’ di sebalik alam semesta? Wallahualam kita tidak tahu.

Bayangkan alam
semesta ini terpapar dalam satu video. Kemudian kita mengundur video tersebut
sehingga ke titik mulanya. Kita akan lihat galaksi-galaksi menghampiri antara
satu sama lain, bukan menghampiri suatu titik pengembangan.

Alam semesta tidak mempunyai satu pusat yang berkembang, akan tetapi keseluruhan alam semesta ini berkembang menjauhi satu sama lain[3]. Ini juga bermakna, setiap lokasi di alam semesta ialah pusat bagi alam semesta. Oleh itu, jika anda bersedih, ingatlah bahawa anda sedang berada di pusat alam semesta.

Apabila kita memikirkan tentang kejadian alam semesta, kita pasti tidak akan terlepas dengan persoalan umur alam semesta. Berapakah umur alam semesta pada hari ini sejak dari awal penciptaannya?

Dari sudut fizik dan kosmologi, umur alam semesta didefinisikan sebagai masa yang berlalu selepas letupan besar. Ini bermakna, umur sifar adalah ketika alam semesta sebesar titik ketunggalan. Kemudian, alam semesta berkembang sehingga ke hari ini. Berdasarkan kajian terkini, umur alam semesta adalah sekitar 13.8 bilion tahun[4]

Antara teori
yang sering kita salah faham ialah teori letupan besar. Asal-usul kesalah
fahaman teori ini berkait rapat dengan perkataan yang digunakan iaitu ‘letupan’
dan ‘besar’.

Apabila disebut letupan, kita akan terbayang seperti letupan bom, atau letupan mercun. Letupan biasanya dikaitkan dengan penghasilan bunyi yang sangat kuat. Namun begitu, ketika berlakunya ‘letupan besar’, alam semesta tidak meletup akan tetapi ia ‘mengembang’ dari satu titik. Tidak ada sebarang bunyi yang dihasilkan ketika ini kerana tidak wujud udara sebagai medium penghantaran bunyi. Malahan, zarah-zarah seperti proton dan neutron juga masih belum wujud[2]

Kedua, ramai yang faham bahawa bintang-bintang dan galaksi-galaksi terhambur keluar dari satu titik ke ruang alam semesta. Sebenarnya ruang alam semesta itu sendiri yang berkembang selepas letupan besar. Bintang-bintang dan galaksi-galaksi menjauhi antara satu sama lain disebabkan ruang antara mereka semakin mengembang[5]

Ketiga, ramai
yang menyangka bahawa teori letupan besar adalah satu teori mengenai penciptaan
alam semesta. Teori letupan besar sebenarnya ialah satu teori mengenai sejarah
alam semesta. Ia cuba menjawab persoalan mengenai sejarah awal alam
semesta, dan bukan bagaimana ia tercipta. Persoalan ‘bagaimana alam semesta
tercipta’ ialah satu persoalan yang berkait rapat dengan ketuhanan. Khususnya,
bagaimanakah ‘titik’ alam semesta itu tercipta? Sebagai umat Islam, kita yakin
bahawa kesemua yang dicipta itu adalah makhluk, dan yang mencipta itu adalah
sang Pencipta.

Yang terakhir, teori letupan besar tidak terlepas daripada kritikan bahawa ia hanyalah satu teori yang dicipta tanpa sebarang pembuktian. Teori letupan besar ini mempunyai banyak sokongan daripada maklumat-maklumat mengenai alam semesta yang diperoleh melalui teleskop, pemecut zarah dan selainnya[4][6][7]

Kesimpulannya, alam semesta ini mengandungi banyak khazanah ilmu yang belum kita terokai. Penerokaan alam semesta bukan hanya terhad kepada alam yang terlihat oleh pancaindera kita, tetapi juga melibatkan penerokaan alam semesta pada sejarah awalnya. Semakin banyak kita mengkaji, semakin kita mendapati betapa terbatasnya ilmu yang kita ketahui.

Penulis: Muhammad ‘Izzat bin Mohd Zubir

Disemak oleh: Muhammad Eilham dan Mohd Hafizudin Kamal


Jijiknya! 5 Sejarah Bagaimana Tamadun Barat Sebenarnya Pengotor

Biasanya kita diperkenalkan dengan tamadun Barat menerusi cerita – cerita dongeng Disney.

Bandarnya cantik bak mimpi, puterinya menawan bak bulan purnama, putera rajanya kacak bak … erm, kacak.

Tapi sebenarnya berdasarkan catatan sejarah, tamadun Barat dan Eropah sebenarnya adalah satu tandas terbuka yang busuk dan berbau. Ini 5 situasi tamadun Barat ratusan tahun lepas.

Kita biasa bayangkan tamadun Viktoria sebagai tamadun kelas tinggi yang punyai 5223 etika makan atas meja, tapi bandar – bandar besar tahun 1800 -an sebenarnya dipenuhi bangkai binatang dan bertan – tan najis.

Pada tahun 1880, Bandar New York terpaksa mengheret 40 kuda mati daripada jalan raya setiap hari. Kuda itu mungkin mati sebab terlebih muatan atau apa sajalah, maka pemiliknya kemudian membiarkan saja mereka di tempat mereka tumbang.

Kan kuda berat kan? Jadi macam mana mereka buang bangkai tersebut? Mudah saja, mereka biarkan bangkai tersebut mereput di bawah cahaya matahari, kemudian baru mereka alihkan anggota badan yang bercerai berai.

Jika kuda tidak cukup menjijikkan, jangan risau, bagaimana dengan khinzir?

Hampir 20000 khinzir berkeliaran bebas di bandar New York. Mereka tidak pernah diberi makan, dijaga atau ditangkap.

Sudah pasti, apabila bandar dipenuhi haiwan, bandaraya tersebut akan dipenuhi dengan najis. Bahan tinja tersebut menjadi seolah – olah karpet di atas jalan raya, seraya mengeluarkan aroma indah. Dan disebabkan najis anjing, kuda dan khinzir bercampur – campur, ia seolah menghasilkan suatu koktel yang meriah.

Bayangkan apa jadi apabila hujan. Eiiiii…

Sebelum sistem perpaipan rumah diguna pakai secara meluas, orang dulu – dulu jadikan amalan membuang najis ke luar tingkap sebagai perkara biasa.

Di Edinburgh, terdapat suatu frasa terkenal yang dipanggil ‘gardyloo‘. Asal usul perkataan ini buat kita kembang tekak.

Dulu, tandas cumalah merupakan baldi yang diisi dengan … benda tu. Jadi apabila ia penuh, biasanya anak kecil atau wanita yang membuangnya.

Orang di tingkat bawah mudahlah untuk mereka membuang saja isi kandungan ke tanah. Tapi bagi mereka di tingkat ke 10, 11 dan 12, mereka cuma membuka tingkap dan melontar saja isi baldi ke bawah.

Kan kita biasa nampak imej wanita Barat memegang payung bukan? Itu bukanlah semata – mata kerana wanita – wanita tersebut mahu melindungi diri mereka daripada cahaya matahari atau hujan, mereka sebenarnya mahu menahan diri mereka daripada dihujani curahan najis.

Maka satu akta pun dibuat untuk membendung amalan menjijikkan itu. Najis hanya boleh dibuang antara pukul 10 pm hingga 7 am, dan pembuang najis mestilah menjeritkan ” Gardez l’eau ” yang bermaksud ‘jaga – jaga air!’. Ungkapan itu kemudian berubah menjadi ‘Gardyloo’.

Dalam filem kita selalu lihat golongan – golongan elit barat yang memakai rambut palsu panjang semacam sarang burung. Tapi dalam dunia sebenar, pemakai rambut palsu ini sebenarnya golongan paling kotor, yang dipenuhi kutu dan menghidapi penyakit kelamin.

Pada tahun 1580, penyakit kelamin menjadi epidemik paling teruk yang melanda Eropah sejak Wabak Hitam. Kota London dipenuhi oleh gerombolan besar pesakit sifilis.

Tanpa antibiotik, pesakit menghidapi penyakit seperti kudis, ruam teruk, kebutaan, dementia dan kehilangan rambut. Eropah mula dipenuhi orang – orang botak.

Botak ini merupakan sesuatu yang sangat memalukan. Maka lantaran wabak sifilis tersebut, meningkatlah permintaan terhadap rambut palsu.

Rambut palsu dipakai untuk menyorok kepala botak di samping kudis berdarah pada muka mereka.

Maka bayangkan situasi sekumpulan besar orang berpenyakit sifilis dan kudis memakai rambut palsu tebal, pada waktu musim panas (yang tiada pendingin hawa), di mana semua orang berpeluh sakan sehingga menghasilkan aroma indah, ditambah dengan bedak toksik yang mereka kenakan. Sudah pasti menghasilkan satu memori menawan sejarah Eropah.

Pada zaman pertengahan, sekitar 700 masihi, dunia Barat miliki tempat mandi awam mereka sendiri. Malah tempat mandi tersebut menjadi pusat sosial dan hiburan.

Masalahnya, tempat mandi tersebut bukanlah tempat untuk mandi. Orang Barat jadikan ia tempat untuk berparti dengan meletakkan makanan di atas batang kayu, di atas air. Dan disebabkan mereka bercampur bermandi – manda antara lelaki dengan perempuan, dan mereka … er … tidak berpakaian, maka anda boleh jangka apa yang berlaku.

Tempat mandi awam mereka juga menjadi tempat pelacuran.

Maka apabila Wabak Hitam melanda Eropah, mereka mengubah cara mereka memandang tempat mandi. Mereka mula menyangka mandi itu sebenarnya buruk untuk kesihatan kerana ia membuka rongga badan anda kepada penyakit.

Jadi menggunakan ilmu logik, orang Eropah berhenti daripada mandi. Itulah sebab raja – raja England dilaporkan oleh duta negara lain sebagai ‘berbau lebih teruk daripada binatang liar’. Raja Louis XIV dikatakan hanya mandi 2 kali dalam hidupnya. Rahib – rahib hanya mandi 4 kali setahun.

Tambah mengeruhkan keadaan, autoriti agama pula melarang mandi kerana ia ‘cumalah keseronokan dunia’ dan kerana amalan mandi beramai – ramai menyebabkan perzinaan.

Berabad – abad lamanya, amalan pergigian bukanlah satu kerjaya. Misi mencabut gigi diserahkan kepada tukang gunting rambut atau tukang kayu atau tukang besi. Bayangkan mencabut gigi menggunakan alatan membuat pedang ….

Proses membersihkan gigi pula kedengaran seperti cerita ahli sihir. Ubat gigi diperbuat daripada campuran jantung cicak, kepala arnab dan tikus. Air kencing merupakan bahan membersih dan memutihkan gigi yang biasa. Bulu babi digunakan untuk menggosok gigi.

Dan kan kita telah ceritakan tentang amalan kebersihan orang Barat yang enggan mandi di atas? Bayangkan seorang ‘doktor gigi’ pada zaman tersebut memasukkan tangan mereka ke dalam mulut anda…

Eugh.


Ini Penjelasan Mengapa Saintis ini Hasilkan Tajuk Jurnal Saintifik Sempoi (Yang Diterima Penerbitan Berimpak Tinggi)

Biasa orang anggap jurnal saintifik ini kering, bosan dan terlalu ‘melayang’ nun jauh di angkasa akademik.

Namun sebuah artikel jurnal mencuit hati pengguna media sosial kerana tajuknya cukupnya sempoi.

Artikel saintifik yang bertajuk “Mirror-mirror on the wall, what climate change adaptation strategies are practiced by the Asian’s fishermen of all?” itu cukup menarik perhatian wargamaya.

Tambah menarik, penulis artikel jurnal tersebut merupakan saintis Malaysia! Biasanya tajuk – tajuk artikel yang sempoi lain macam ini kita hanya temui di dunia akademik luar negara.

‘Malang’nya isi kandungan jurnal tersebut ternyata normal seperti jurnal saintifik yang lain (bahasa akademik kering penuh rujukan. Mestilah, sebab dapat masuk penerbit impak tinggi kot)

Artikel ini telah diterbitkan di Journal of Cleaner Production yang berada di kedudukan Quartile 1 (Q1), Web of Science. Ia ditulis oleh kumpulan penyelidik universiti tempatan

Maka objektif utama penulisan ini, yang sebenarnya diterangkan dalam tajuk (artikel ini bukan tentang cermin), adalah untuk mengenalpasti strategi adaptasi terhadap perubahan cuaca yang dipraktiskan oleh nelayan di Asia.

Ringkasnya, artikel ini mendapati perubahan iklim seperti peningkatan suhu dan peningkatan paras laut menjejaskan aktiviti penangkapan ikan nelayan Asia. Maka, antara strategi yang dipraktiskan oleh nelayan Asia bagi menghadapi situasi ini adalah dengan mempelbagaikan sumber pendapatan mereka, mengukuhkan hubungan sosial dan meningkatkan kesedaran serta memperbanyakkan aktiviti pemuliharaan alam sekitar. Pengkaji kemudian memberikan saranan untuk kajian lanjutan.

Penulisan artikel ini berbentuk Systematic Review atau juga dikenali sebagai Systematic Literature Review (SLR). Penulisan SLR adalah berasaskan sorotan literatur ke atas isu yang dikenalpasti di mana teknik penulisan serta pemilihan sumber rujukan akan melalui proses yang komprehensif, teratur dan transparen.

Sebenarnya tajuk asal artikel tersebut adalah ‘The systematic review of climate change adaptation strategies among Asian’s fishermen‘. Ini adalah tajuk yang ‘normal’ lah.

Tapi kemudian penulis menukar kepada Mirror mirror on the wall, what climate change adaptation strategies are practiced by the Asian’s fishermen of all?, berdasarkan ungkapan terkenal Mirror, mirror on the wall, who is the fairest one of all?” dari filem Snow White and the Seven Dwarfs.

(*Oh sebenarnya ungkapan yang asal adalah magic mirror on the wall, nampaknya ini adalah satu lagi contoh kesan Mandela – admin)

Menurut penulis utama artikel itu sendiri, Dr Hayrol Azril Mohamed Shaffril, setiap pensyarah, penyelidik mahupun pelajar pasca siswazah yang menulis artikel jurnal berharap untuk komuniti akademik dan umum membacanya.

Ini akan meningkatkan keterlihatan mereka dalam dunia akademik serta  meningkatkan jumlah H- index* mereka sebagai penyelidik. (*H index merujuk kepada impak penyelidikan seseorang penyelidik berdasarkan jumlah citation yang diterima bagi satu-satu penerbitan yang ditulis.)

Namun begitu, bukan mudah untuk menarik perhatian pembaca.

“Pada pandangan penulis, tajuk yang terlampau akademik kadangkala membuatkan pembaca menjauhkan diri dan sebagai respon kepada isu ini, penulis cuba mempraktikkan sesuatu yang baru, maka terhasillah tajuk yang sempoi ini” kata Dr Hayrol

Kumpulan penulis artikel ini berpegang kepada prinsip

“a good research will always be debated”.

Sudah tentunya ada yang menerima dan ada yang menolak penulisan tajuk artikel sebegini.

Bagi mereka yang menerimanya, ia adalah satu strategi ‘di luar kotak’ untuk menarik lebih ramai membaca artikel yang diterbitkan dan bagi yang menolak, ada yang menganggap si penulis artikel tidak serius dalam menyampaikan dapatan kajian.

Kita juga tahu bahawa amat sukar bagi orang awam untuk membaca artikel jurnal kerana ada antara mereka berpersepsi bahawa artikel jurnal terlampau akademik penulisannya dan justeru itu, tajuk artikel yang santai mungkin boleh menjadi permulaan awal untuk merapatkan jurang tersebut.

“Apapun, pada pandangan penulis, santai atau tidak tajuk sesebuah artikel jurnal, yang paling penting sekali adalah isi kandungannya” ujar Dr Hayrol.


Soalan Matematik Tular. Admin Jawab 120, Tapi Dr PhD jawab 5!

Sebuah soalan matematik sekali lagi menggegar internet apabila ia mengelirukan ramai wargamaya.

Seorang pengguna Twitter baru – baru ini mengongsikan satu soalan matematik mudah, siap beserta jawapan lagi.

Meme matematik ini sebenarnya agak lucu walaupun mungkin dianggap dungu. Selesaikan:

230 – 220 x 0.5 = ?

Anda mungkin tak percaya, tapi jawapannya adalah 5!

A maths meme that is actually funny rather than stupid:Solve carefully! 230 – 220 x 0.5 =You probably won’t believe it but the answer is 5!#maths

Jika kita gunakan ilmu hisab tahap sekolah rendah, kita tahu bahawa kita perlu menggunakan BODMAS, iaitu perlu selesaikan pendaraban dahulu:

CARA BETUL

Tapi cara yang SALAH, adalah melakukan proses daripada kiri ke kanan.

CARA SALAH

Jadi bagaimana jawapannya boleh 5! ?

Adakah pengguna Twitter tersebut yang silap? Rasanya agak pelik, sebab beliau merupakan seorang saintis yang miliki PhD.

Jawapannya …

Sebenarnya, jawapan abang PhD tersebut memang betul, sebab jika anda perhatikan, sebenarnya jawapan yang diberi adalah 5!

Lambang ! itu adalah faktorial, bukan menjerit nombor 5.

5! atau 5 faktorial adalah jumlah hasil darab nombor – nombor bulat daripada 1 sehingga 5, iaitu:

5! = 5 x 4 x 3 x 2 x 1 = 120

Maka apabila Dr PhD tersebut mengatakan jawapannya adalah 5!, ia adalah bersamaan juga dengan mengatakan jawapannya 120.

Kedua – duanya benar, dan keseluruhan meme adalah cara yang bijak untuk membuatkan orang bercakap tentang matematik.

Bukan senang nak buat orang bercakap tentang matematik!

Now I know why we were always told to use ! with care!

I am not advanced enough to understand why this is not 120 and that makes me sad ?


Kenapa Mentol Lampu Dulu Tahan Lama, Mentol Lampu Sekarang Tidak?

Ini mungkin satu kenyataan yang pelik, tapi

Mentol lampu pada tahun 1900 lebih tahan lama berbanding mentol lampu yang kita beli seminggu lepas.

Jangka hayat mentol lampu moden adalah lebih kurang 1000 jam, mana kala jangka hayat mentol lampu 100 tahun lepas adalah dua hingga tiga kali ganda lebih lama berbanding lampu sekarang.

Di California, terdapat sebuah mentol lampu yang telah menyala selama 117 tahun dan mencapai satu juta jam waktu operasi, bernama Centennial Bulb. Ia adalah mentol lampu yang paling lama menyala dalam sejarah manusia.

Soalannya, kenapa teknologi ratusan tahun dulu ‘lebih hebat’ daripada teknologi sekarang? Adakah terdapat formula rahsia penghasilan mentol lampu orang dulu yang kita tak tahu?

Sebenarnya, teknologi penghasilan mentol lampu berdurasi tinggi memang sengaja dimundurkan, kerana ia tidak menyumbang keuntungan yang banyak kepada industri lampu.

Konpirasi Mentol Lampu

Sebelum tahun 1925, tempoh jangka hayat mentol lampu yang biasa adalah sekitar 1500 ke 2000 jam.

Mentol lampu memang sengaja direka untuk tahan lama, kerana dahulu, jika mentol lampu terpadam atau terbakar, ia akan diganti secara percuma. Prosesnya termasuklah memasang kaca yang baru, memasang wayar baru dan menebat semula mentol tersebut.

Jadi disebabkan proses tersebut leceh, dan menyusahkan, percuma lagi, mentol lampu direka untuk bertahan selama mungkin.

Kemudian, sekumpulan taikun – taikun besar industri mentol lampu berkumpul di Geneva termasuklah Osram, Philips dan General Electric pada tahun 1924.

Apa yang dibincangkan?

Mereka mengatakan bahawa mentol yang menyala lama tanpa diganti adalah buruk untuk bisnes. Apabila orang membeli lampu, mereka boleh menunggu lama sehingga perlu membeli mentol baru.

Jadi mereka perlu mencari jalan untuk sengaja mengurangkan durasi jangka hayat mentol lampu agar kadar pembelian dapat ditingkatkan.

Maka jangka hayat mentol lampu ditetapkan kepada 1000 jam, hampir pengurangan dua kali ganda berbanding jangka hayat mentol sebelumnya. Tetapi alasan mereka adalah kualitinya lebih tinggi, lebih efisien dan cahayanya lebih terang, tapi harganya lebih tinggi.

Namun bukti – bukti menunjukkan bahawa sememangnya motivasi untuk menurunkan durasi jangka hayat lampu tidak lain untuk meningkatkan keuntungan dan jumlah jualan.

Dengan mencipta strategi yang sengaja menurunkan jangka hayat mentol lampu, terciptalah strategi industri yang dipanggil tempoh mati terancang (planned obsolescence)

Malah, bukan mudah sebenarnya untuk mengurangkan jangka hayat mentol lampu daripada 2500 jam kepada 1000 jam. Ia bukan tentang menghasilkan produk yang rendah kualiti.

Untuk menghasilkan sistem yang membuatkan mentol lampu mati secara konsisten setelah tempoh 1000 jam, kajian dan perancangan rapi diperlukan. Ini kerana mentol lampu pada tahun 1924 sudah pun maju teknologinya.

Dengan merancang untuk mengurangkan daya kebolehan lampu, kartel tersebut secara sistematiknya mengundurkan kemajuan selama puluhan tahun.

Tempoh Mati Terancang yang Menjadi Amalan Industri Sekarang

Anda masih ingat telefon bimbit lama anda? Yang apabila dibaling ke lantai, lantai yang pecah?

Masih ingat bagaimana panjang durasi baterinya? Setelah dibiarkan selama bertahun – tahun pun ia masih boleh berfungsi.

Bandingkan pula dengan gajet sekarang, setelah 8 bulan, secara tiba – tiba baterinya mati begitu sekejap, skrinnya buat hal.

Ini adalah berpunca daripada tempoh mati terancang.

Antara strategi membunuh gajet apabila tiba waktunya adalah dengan memasang perisian yang tidak serasi dengan perangkat keras (hardware), dan menghasilkan komputer riba yang dirancang rosak dalam masa 3 ke 4 tahun.

Sudah tentu, ini adalah amalan industri untuk membolot sebanyak mungkin keuntungan. Tapi nampaknya pengguna tidak begitu kisah.


Reaksi Doktor Terhadap Drama Melayu ini Memang Sangat Diperlukan

Kadang kala, bagi profesional dalam satu – satu bidang, pengalaman menonton filem atau drama sangat mendatangkan ketidakpuasan hati apabila mereka menayangkan adegan yang bersalahan dengan fakta sebenar.

Perkara ini ternyata dirasai oleh doktor – doktor tempatan apabila menonton drama – drama Melayu yang sering memaparkan situasi perubatan yang salah.

Kadang kala kesalahan yang dilakukan terlalu menggelikan hati sehingga rosak adegan yang sepatutnya sedih.

Nampaknya doktor – doktor mengambil keputusan untuk tidak berdiam diri apabila mereka membuat rakaman reaksi mereka terhadap kesalahan – kesalahan perubatan dalam drama Melayu.

Dalam video itu, 3 orang doktor menonton beberapa babak yang bermasalah dari segi perubatan dan kemudian memberikan komentar profesional mereka.

Ini beberapa kesalahan – kesalahan drama Melayu yang dikesan, beserta pembetulan:

Dalam filem Munafik 2, terdapat adegan di mana seorang watak ditikam dari belakang sehingga keluar darah daripada mulut.

Menurut Dr Amirul Amzar, bukan semua luka tikaman akan menyebabkan terkeluar darah daripada hidung dan mulut.

“Biasanya luka tikaman yang menyebabkan luka pada salur darah aorta dan tembus pada salur darah pernafasan, barulah biasanya akan ada pendarahan daripada mulut dan hidung”

Pada babak seterusnya, jelas bahawa watak yang ditikam tersebut masih dapat bercakap dengan jelas. Maka tempat yang ditikam bukan pada paru – paru.

“Bila katakan dah tertembus pada salur darah utama atau pernafasan, apa yang berlaku adalah mangsa itu akan lemas dengan darah dia sendiri. Darah akan berkumpul di salur pernafasan menyebabkan dia tak boleh bernafas, apatah lagi bercakap. Jadi babak ini tidak realistik”

Dalam filem Munafik 2 juga, terdapat babak di mana seorang watak ditikam di perut sehingga meleleh darah dengan banyak.

Ujar Dr Abd Shukor, apabila ditikam di perut, pendarahan sebenarnya tidaklah banyak seperti itu.

“Kadang – kadang darah tak nampak pun, apabila dicabut pisau mungkin baru darah keluar sikit”

Dalam drama ‘Dia Imamku’, terdapat adegan di mana seorang watak perempuan tercungap – cungap di dalam lif, mungkin disebabkan oleh serangan panik.

Namun kemudian topeng yang dipilih ternyata tidak tepat.

“Topeng itu adalah topeng untuk kita beri ubat, contohnya untuk orang asma, orang yang ada masalah kesukaran bernafas, yang kita kena buka salur pernafasan dia. Tapi dalam keadaan macam ini biasa kita nak salurkan oksigen kepada dia. Jadi kita kena pakaikan topeng lainlah”

Dalam drama ‘Maaf dari Khilaf’ TV3, sebuah bungkusan beg sampah dicampak daripada tingkat atas apartmen sehingga mengenai seorang mangsa di bahagian kepala.

Namun kuantiti darah yang keluar ternyata sangat banyak.

“Dalam adegan ini, banyak sangat darah. Sampai bertakung. Ikan boleh berenang dalam darah ini”

Malah nampaknya darah seakan – akan tidak mengalir daripada kepala, anggota yang dihentak oleh sampah tersebut.

“Sepatutnya dibuat pendarahan kepala, baru lebih logik, sebab benda jatuh daripada atas. Bukan pendarahan yang banyak macam ni tapi tak tahu datang daripada mana”

Sebuah lagi adegan yang mungkin mencetuskan persoalan paling besar buat doktor – doktor tersebut adalah adegan wad dalam drama Cinta Koko Coklat.

“Kalau lihat dalam klip ini, jelas perempuan tersebut sebenarnya memerlukan mesin tiub masuk dalam mulut untuk bernafas. Tapi yang peliknya, dia boleh bercakap”

Doktor – doktor tersebut bersepakat bahawa pesakit tak mungkin boleh bercakap.

“Biasanya pesakit yang diinkubasi macam ni, kita masuk tiub melalui salur vokal ke bahagian atas salur paru – paru dan pesakit tak mungkin boleh bercakap. Kalau boleh bercakap kita buang dah tiub tu”

Penambahbaikan pada Masa Akan Datang

Pada bahagian rumusan video reaksi tersebut, para doktor mengatakan bahawa masih banyak penambahbaikan yang perlu dilakukan kepada drama – drama Melayu.

Sebenarnya, tidaklah semua adegan yang dihasilkan tidak tepat dari segi perubatannya.

Ada adegan yang kita tengok, kita tahu mereka buat kajian, bertanya doktor.

Namun mereka mengesyorkan penghasil filem atau drama Melayu untuk bertanya saja kepada doktor dalam bidang yang berkaitan dengan adegan yang ingin dihasilkan.


Warna Oren Sebab Buah Oren atau Buah Oren dari Warna Oren?

Pernah tak anda pegang buah oren dan bertanya: “nama ‘oren’ ni datang dari mana dulu? Warna oren ke buah oren?”

Jika tidak tertanya soalan ini di kedai buah, boleh jadi ia terkeluar dalam bilik air. Iyalah, sebab biasanya soalan – soalan pelik ini kita tertanya sewaktu sedang dicurahi pancuran air. Kecualilah kalau anda ada buah oren dalam bilik air (saya tak nak judging)

Nama oren pada buah oren ini menarik kerana ia menerangkan dirinya sendiri. Warna oren adalah sebagai mana warna pada … oren. Oren adalah kata nama (buah), dan juga kata sifat (warna) pada masa yang sama.

Bandingkan dengan istilah ‘biru laut’ atau ‘merah delima’. Kita tak panggil warna laut sebagai ‘laut’ dan warna delima sebagai ‘delima’.

Oren nampaknya merupakan satu – satunya perkataan asas untuk warna di mana tiada perkataan lain yang wujud dalam Bahasa Inggeris.

Jadi apakah jawapan bagi soalan ‘yang mana dulu, warna oren atau buah oren?’. Adakah soalan ini sebenarnya sangat mendalam dan paradoks sehingga tidak boleh dijawab?

Err .. senang saja.

Buah oren datang dulu. Warna oren datang daripada buah oren.

Di bawah adalah penjelasannya.

Bagi pembaca yang cerdas, mungkin anda sudahpun menyoal bahawa “Eh, dalam Bahasa Melayu, warna oren adalah jingga“, maka disebabkan oren adalah kata pinjaman daripada bahasa Inggeris ( yang dipinjam daripada bahasa lain, lebih lanjut di bawah), isu ini tidak berlaku lah dalam Bahasa Melayu.

Bahasa – bahasa yang berbeza menunjukkan bahawa ‘warna oren’ adalah ciptaan yang datang terkemudian setelah buah oren.

Dalam bahasa Danish, perkataan untuk warna oren adalah orange, tetapi perkataan untuk buahnya adalah ‘appelsin’.

Buah oren dalam bahasa orang Belanda adalah dipanggil ‘sinaasappel’ – yang bermaksud epal dari China.

Malah dalam bahasa Ibrani moden, warna oren adalah ‘katom’, tetapi buah oren dipanggil ‘tapuach zahav’.

Sebenarnya, menurut teori warna yang dikemukakan pada tahun 1960 -an, konsep warna itu sendiri berbeza – beza menurut peradaban. Masyarakat moden miliki ribuan perkataan yang menerangkan warna, tetapi penduduk perkampungan asli ada yang hanya miliki dua atau tiga perkataan untuk warna.

Pada awal abad ke 16, pedagang Portugis membawa oren manis dari India ke Eropah, dan nama warna tersebut datang daripada buah dagangan itu. Sebelum buah itu tiba, tiada warna kejinggaan seperti itu dalam spektrum warna orang Eropah.

Apabila orang Eropah pertama kali melihat buah tersebut, mereka tidak tahu bagaimana untuk menerangkan warna jingga cerah yang mereka lihat. Maka mereka memanggil buah oren tersebut sebagai ‘epal emas’ sehinggalah mereka menerima warnanya sebagai oren sebagaimana orennya buah oren.

Istilah ‘oren’ itu sendiri datang daripada perkataan Sanskrit naranga. Perkataan itu kemudian berpindah ke dalam bahasa Arab dan Parsi dan kemudian diadaptasikan ke dalam bahasa orang Eropah. Daripada ‘naranga‘ ia menjadi ‘norange‘ kemudian apabila frasa ‘a norange‘ di ulang – ulang, ia menjadi ‘an orange‘.

Maka itulah asal – usulnya dan ternyata soalan ini lebih mudah dijawab berbanding ‘mana dulu, telur atau ayam’?

Oh, dan tahukah anda, bahawa oren ada juga yang berwarna hijau?


Kebergusutan Kuantum : ‘Magis’ dalam Sains

Baru-baru ni, sekumpulan saintis di University of Glasgow telahpun berjaya mengambil gambar Bell Entanglement yang pertama, gambar kebergusutan pertama dalam dunia.

Fenomena ini pernah dipanggil oleh Einstein sebagai ‘aksi menakutkan jarah jauh‘.

Apa itu Kebergusutan?

Kebergusutan merupakan salah satu perkara aneh dalam Fizik Kuantum, dan ia merupakan salah satu argument asal oleh Albert Einstein untuk melawan idea-idea yang dicadangkan oleh saintis Fizik Kuantum lain, seperti Neils Bohr.

Bahkan perdebatan Bohr-Einstein ini turut terjadi sewaktu Persidangan Solvay, salah satu persidangan yang dihadiri pemikir utama dunia, dengan hampir kesemua mereka yang terlibat sewaktu persidangan tersebut merupakan bakal pemenang hadiah Nobel serta saintis berpengaruh.

Selepas Einstein kalah dalam perdebatan beliau dengan Bohr, beliau mula mencari ruang untuk melawan idea kebarangkalian yang dibawa oleh Fizik Kuantum, kerana menurut Einstein, idea tersebut tidak masuk akal.

Bersama-sama dengan dua orang rakan beliau, Boris Podolsky dan Nathan Rosen, Einstein telah menerbitkan sebuah makalah untuk menunjukkan lompong yang terdapat dalam fahaman Fizik Kuantum yang dipelopori oleh Bohr. Hal ini dikenal sebagai EPR Paradox.

Fizik Kuantum
untuk Pemula.

Sebagai permulaan kepada pemahaman kita terhadap Paradoks EPR, elektron, mempunyai sifat yang saintis panggil sebagai spin. Spin ini boleh terjadi sama ada ke atas atau ke bawah (gambaran yang sering diberi adalah bola yang berputar ke atas dan kebawah).

Sekiranya elektron kita mempunyai spin up, kiranya ia sedang berputar ke atas, dan spin down, ia akan berputar ke bawah. Satu sifat ganjil bagi elektron juga adalah, ia mampu mempunyai sifat bercampur, ia mampu menjadi spin up dan spin down pada masa yang sama, dan hal ini kita panggil sebagai Quantum Superposition.

Kelihatan ganjil? Ya. Keganjilan ini adalah apa yang Einstein cuba untuk serang. Hal ini kerana, menurut Fizik Kuantum, selama mana fungsi gelombang (suatu entiti matematik) tidak diruntuhkan, elektron tersebut akan tetap berada dalam keadaan Superposisi. Walaupun nampak ganjil, namun aplikasi Superposisi Kuantum ini telahpun digunapakai dalam Komputer Kuantum, di mana kalau sebelum ini kita ada bit yang terdiri dari state 0 dan 1, namun Bit Kuantum (atau dipanggil Qubit) pula terdiri dari superposisi 0 dan 1.

Satu-satunya
cara untuk kita memusnahkan superposisi ini adalah dengan melakukan cerapan.
Dalam kes tadi, sekiranya elektron kita berada dalam keadaan superposisi atas
dan bawah, selama mana kita tidak mencerap objek kita, ia akan kekal dalam
keadaan tersebut. Namun begitu, sekiranya kita melakukan cerapan, keadaan
(state) elektron tersebut akan terkurang, menjadi satu antara dua, antara spin
up, atau spin down.

Analogi yang
sama terpakai, bayangkan anda ada sekeping syiling di tangan, dan anda
memutarkan syiling anda keudara. Selama mana syiling anda masih berpusing, ia
masih lagi berada dalam keadaan superposition, ia berada dalam keadaan sama ada
atas atau bawah, dan sehinggalah anda membuat pemerhatian terhadap syiling
tersebut, barulah anda akan tahu sama ada ia kepala atau bunga.

Baik. Itu baru
Superposisi Kuantum.

Sekarang, pergi
kepada kebergusutan.

Kebergusutan terjadi apabila dua partikel (katakan elektron) yang berada dalam keadaan superposisi berinteraksi.

Bayangkan dalam kes syiling kita tadi, kita lambung dan pusingkan, Cuma kali ini kita “interaksikan” syiling tersebut dengan satu lagi syiling yang lain.

Perkara pertama yang perlu diketahui adalah, menurut prinsip dalam Fizik Kuantum, dipanggil Prinsip Penyisihan Pauli (Pauli Exclusion Principle), dua elektron tidak boleh mempunyai spin kuantum yang sama. Maksudnya di sini, sekiranya elektron kita tadi salah satunya kita ukur mempunyai spin up, kita akan serta merta ada elektron yang mempunyai spin down (sebab berlawanan dengan spin up). Syiling kita tadi, sekiranya satu kita dapat result bunga, satu lagi automatik akan jadi kepala.

Hal ini, konsep kebergusutan ini adalah apa yang Einstein, Podolsky dan Rosen (Pencipta nama Paradoks EPR) tidak persetujui.

Mana boleh, cerapan dekat satu partikel, tiba-tiba mempengaruhi cerapan dekat satu partikel yang lain. Tak masuk akal!

Walaupun
Einstein pada asalnya bersetuju bahawa segala matematik yang dibawa oleh Fizik
Kuantum adalah benar menurut ujikaji, namun Einstein tetap bertegas bahawa
tafsiran realiti yang bersandarkan kepada cerapan yang dibawa oleh Fizik
Kuantum, seperti hal dalam Kebergusutan Kuantum ini, tidak masuk akal. Dan
perkara ini dia bawa sehinggalah ke hujung nyawanya.

Meskipun
Einstein mati tanpa menang terhadap Fizik Kuantum, namun ideanya tetap
diteruskan oleh saintis-saintis lain, antaranya John Bell. Antara salah satu
idea utama yang Bell bawa adalah idea Hidden Variable – idea bahawa Fizik
Kuantum ni sebenarnya belum lengkap, sebijik macam idea yang Einstein pelopori.
Dalam usaha Bell cuba untuk membuktikan kebenaran Einstein, Fizik Kuantum
memang belum lengkap, serta cubaan Bell untuk melawan Formulasi Matematik baru
yang cuba untuk menjadikan Fizik Kuantum lebih Matematik berbanding Fizik.

Malangnya, cita-cita Bell tidak berjaya. Dalam proses Bell ingin cuba membuktikan idea Einstein betul, dia secara tidak sengaja membuktikan bahawa kalau betul idea Einstein bahawa Fizik Kuantum masih lagi belum lengkap, ia mestilah akan berlawanan dengan idea Einstein yang satu lagi, iaitu Teori Relativiti. Hal ini dikenali sebagai non-local hidden variable theory.

Bell juga telah mencipta matematik untuk membuktikan bahawa ketaklokalan perlu dalam deskripsi kebergusutan, yang secara mudahnya bermaksud, ya, pemerhatian pada suatu objek akan mempengaruhi suatu objek yang lain, tapi ada batasnya. Batasnya merupakan apa yang dikenali sebagai Bell’s Inequality.

Eksperimen
Terbaru

Perkara yang menakjubkan, setelah 29 tahun John Bell meninggal dunia, baru-baru ini, saintis di University of Glasgow telahpun berjaya menangkap gambar Kebergusutan-Bell yang pertama. Dalam kes ini, mereka tidak menggunakan elektron, sebaliknya mereka menggunakan partikel cahaya yang disebut sebagai foton.

Dalam kes ini, saintis UoG tidak mencari spin, sebaliknya cuba mencerap fasa (phase) bagi foton tersebut dengan melalukan cahaya tersebut kepada kristal yang mampu mengubah fasa foton. Dalam kes ini juga, mereka menggunakan beam splitter yang bertindak menceraikan foton yg asalnya bergusut dari sumber yang sama, untuk lalu ke arah detector pada masa yg sama. Imej yg terhasil adalah gabungan imej selepas beberapa ketika (build up over time image), sesuai dengan matematik yang John Bell telah bina, serta sekaligus membuktikan bahawa kebergusutan adalah suatu fenomena yang wujud, meskipun kedengaran ganjil.

Oleh: Muhammad Eilham


Reddit Pilih Sejarah Perkembangan Awal Islam Sebagai ‘Plot Twist’ paling Besar Dalam Sejarah

Bagi penggemar sastera, filem dan drama, satu aspek yang benar – benar akan membuat mereka kagum dengan penulisan karya tersebut adalah apabila mereka dihidangkan dengan ‘plot twist’ yang tidak disangka – sangka.

‘Plot twist’ atau ‘putaran plot’ adalah apabila arah jalan cerita dalam suatu kisah tiba-tiba berubah drastik ke arah sama sekali tidak dapat diagak oleh pembaca.

Kebiasaanya plot twist ini berlaku dalam cerita – cerita fiksyen, kerana disebabkan ia terlahir daripada imaginasi dan rekaan, maka penulisnya mudah saja merancang untuk mengadakan plot twist dari awal penceritaan.

Namun sebuah soalan dalam laman web Reddit mengemukakan sisi lain yang jarang difikirkan:

“Apakah plot twist terbesar dalam sejarah?”

Soalan tersebut dikemukakan dalam forum (atau subreddit) yang dipanggil askreddit , di mana pengguna – pengguna menanyakan soalan dan dijawab oleh puluhan juta pengikut subreddit tersebut.

Beberapa jawapan diberikan, antaranya:

Namun jawapan yang mendapat undian paling banyak adalah kisah bagaimana runtuhnya dua empayar paling besar dan berkuasa di tangan sekumpulan orang padang pasir:

Setelah berperang bermati – matian selama 30 tahun, empayar Rom dan Parsi Sassanid kedua – duanya telah keletihan dan kelesuan. Semua orang tertanya – tanya apa yang akan berlaku. Adakah perang akan berlanjutan selama beberapa dekad lagi? Adakah satu pihak akan tumpas? Adakah kemenangan orang Kristian akan menyebabkan penukaran agama beramai – ramai di Parsi?

Tidak. Entah dari mana sekumpulan tentera padang pasir Badwi menyerang dari Selatan dan menghapuskan bala tentera kedua – dua negara, menawan separuh empayar Rom dan memusnahkan Parsi, serta mengubah budaya kedua – dua empayar untuk selamanya.

Seorang pengguna mengatakan bahawa ini adalah ‘plot twist’ terbesar dalam sejarah spesis manusia.

Ia adalah sesuatu yang tiada siapa pun boleh terbayang pada tahun 620 Masihi. Orang Islam ketika itu tiada kawasan pun. Setelah kewafatan Muhammad pada 632, ia masih tidak berkemungkinan berlaku.

Orang Islam ketika itu menentang empayar yang paling besar di Barat (Rom). Walaupun empayar Rom telah pun hilang sebilangan besar kawasan mereka, mereka masih lagi sangat, sangat berkuasa dan sedang menentang inkarnasi terkini Parsi (yang memiliki beberapa empayar selama 1200 tahun)

Tapi dalam masa kurang daripada 30 tahun, mereka telah mengambil alih keseluruhan buaian tamadun – kawasan yang paling tua, kaya dan bertamadun di dunia Barat.

Beberapa komen memuji secara langsung kehebatan Khalid al Walid yang memiliki rekod bersih peperangan tanpa kalah, dan dianggap antara komander peperangan paling berjaya dalam sejarah.

Pengguna Reddit lebih kagum apabila mereka dikemukakan sebuah hadis yang menerangkan tentang ramalan Nabi Muhammad mengenai kejatuhan Kisra dan Kaisar.

Ketika Nabi memerintahkan penggalian khandaq, ternyata ada sebongkah batu sangat besar menghalangi penggalian itu. Lalu Rasulullah bangkit mengambil cangkul dan meletakkan mantelnya di ujung parit, dan berkata:

Terpecahlah sepertiga batu tersebut. Salman Al-Farisi ketika itu sedang berdiri memandang, dia melihat kilat yang memancar seiring pukulan Rasulullah. Kemudian beliau memukul lagi kedua kalinya, dan membaca:

Pecah pula sepertiga batu itu, dan Salman melihat lagi kilat yang memancar ketika Rasulullah n memukul batu tersebut. Rasulullah shalallahu ‘alaihi wa sallam memukul sekali lagi dan membaca: “Telah sempurnalah kalimat Rabbmu (Al-Qur`an) sebagai kalimat yang benar dan adil. Tidak ada yang dapat mengubah-ubah kalimat-kalimat-Nya dan Dia-lah yang Maha Mendengar lagi Maha Mengetahui.”

Dan untuk ketiga kalinya, batu itupun pecah berantakan. Kemudian beliau mengambil mantelnya dan duduk. Salman berkata: “Wahai Rasulullah, ketika anda memukul batu itu, saya melihat kilat memancar.” Rasulullah shalallahu ‘alaihi wa sallam berkata kepadanya:

“Wahai Salman, engkau melihatnya?” Kata Salman: “Demi Zat Yang mengutus anda membawa kebenaran. Betul, wahai Rasulullah.” Rasulullah bersabda:

“Ketika saya memukul itu, ditampakkan kepada saya Kisra Persia dan sekitarnya serta sejumlah kota besarnya hingga saya melihatnya dengan kedua mata saya.” Para shahabat yang hadir ketika itu berkata: “Wahai Rasulullah, doakanlah kepada Allah agar membukakannya untuk kami dan memberi kami ghanimah rumah-rumah mereka, dan agar kami hancurkan negeri mereka dengan tangan-tangan kami.” Maka Rasulullah n pun berdoa.

“Kemudian saya memukul lagi kedua kalinya, dan ditampakkan kepada saya kerajaan Kaisar dan sekitarnya hingga saya melihatnya dengan kedua mata saya.” Para shahabat berkata: “Wahai Rasulullah, berdoalah kepada Allah agar membukakannya untuk kami dan memberi kami ghanimah rumah-rumah mereka, dan agar kami hancurkan negeri mereka dengan tangan-tangan kami.” Maka Rasulullah n pun berdoa.

“Kemudian pada pukulan ketiga, ditampakkan kepada saya negeri Ethiopia dan desa-desa sekitarnya hingga saya melihatnya dengan kedua mata saya.” Lalu beliau berkata ketika itu: “Biarkanlah Ethiopia (Habasyah) selama mereka membiarkan kalian, dan tinggalkanlah Turki selama mereka meninggalkan kalian.”

Bagi orang Islam, penjelasan bagi ‘plot twist’ terbesar dalam sejarah manusia ini mudah: Kuasa Allah untuk memenangkan agama yang benar.

Namun bagi orientalis dan sejarawan bukan Islam, mereka bergelut untuk menerangkan bagaimana perkara yang begitu misteri ini boleh berlaku. Sebagai contoh, seorang sejarawan pengkaji sejarah awal Islam, Fred Donner mengatakan:

“Ahli sejarah bukan Islam mengalami kesusahan menjelaskan bagaimana dan kenapa ini berlaku”


Apa Akan Berlaku Jika Anda Terjun ke Dalam Lohong Hitam?

Perbincangan mengenai lohong hitam sangat mengujakan kita dan antara persoalan yang mungkin kita tertanya ialah

“Apakah yang akan berlaku jika kita terjun ke dalam lohong hitam?”

Bagi menjawab persoalan ini, kita perlulah terlebih dahulu memahami lohong hitam itu sendiri.

Lohong hitam: Pemusnah bintang

Lohong hitam merupakan salah satu objek di angkasa lepas yang sangat menggerunkan.

Lohong hitam adalah kawasan-kawasan di alam semesta yang mempunyai daya tarikan graviti yang sangat tinggi sehinggakan cahaya pun tidak dapat keluar darinya. Kawasan-kawasan yang menggerunkan ini boleh terhasil melalui beberapa fenomena seperti kematian/kehancuran bintang dan penggabungan dua bintang neutron [1] [2].

Secara umumnya, pemahaman kita berkenaan lohong hitam adalah berdasarkan teori kerelatifan am yang diperkenalkan oleh Albert Einstein. Penyelesaian bagi teori kerelatifan am ini menunjukkan bahawa ciri-ciri lohong hitam ditentukan berdasarkan tiga perkara iaitu jisim, putaran, dan cas [1]. Bagi lohong hitam yang tidak berputar dan tidak bercas, ia dikenali sebagai lohong hitam Schwarzschild.

Lohong hitam dikelaskan kepada dua kelas bergantung kepada jisimnya iaitu (i) lohong hitam berjisim rendah (bintang) dan (ii) lohong hitam berjisim tinggi (supermasif). Manakala saiz lohong hitam ditentukan oleh jejari ufuk peristiwanya iaitu jarak antara kesinggularan (pusat lohong hitam) dan ufuk peristiwa. Ufuk peristiwa adalah sempadan antara alam semesta, dan kawasan di dalam lohong hitam.

Apa-apa objek yang melepasi ufuk peristiwa, tidak dapat kembali ke luar [1].

Sebahagian lohong
hitam mempunyai bintang yang berhampiran dengannya. Jika bintang tersebut
terlalu dekat dengan lohong hitam, ia akan dimusnahkan oleh lohong hitam
tersebut akibat tarikan graviti yang terlalu kuat.

Secara umumnya, pemahaman kita berkenaan lohong hitam adalah berdasarkan teori kerelatifan am oleh Albert Einstein. Penyelesaian bagi teori kerelatifan am ini menunjukkan bahawa ciri-ciri lohong hitam ditentukan berdasarkan tiga perkara iaitu jisim, putaran, dan cas. Ahli fizik menamakan ciri-ciri lohong hitam ini sebagai teorem tiada rambut (no hair theorem) [3].

Perjalanan menuju lohong hitam

Sekarang barulah kita boleh cuba meneroka persoalan apa yang berlaku apabila seseorang ‘terjun’ ke dalam lohong hitam.

Andaikan satu situasi di mana sebuah roket berada pada jarak selamat dari sebuah lohong hitam yang berjisim rendah. Terdapat dua orang angkasawan, Eilham dan Hafiz. Eilham berada di dalam roket tersebut, manakala rakannya Hafiz bergerak menuju ke arah lohong hitam tersebut.

Apabila Hafiz
mula menghampiri lohong hitam, Eilham mendapati jam Hafiz berdetik pada kadar
yang lebih perlahan. Semakin hampir Hafiz dengan ufuk peristiwa, semakin
perlahan jam Hafiz berdetik. Sebaik sahaja Hafiz tiba di ufuk peristiwa, Eilham
mendapati jam Hafiz langsung tidak berdetik selama-lamanya. Hafiz kelihatan pegun
di ufuk peristiwa selama-lamanya. Kemudian, warna Hafiz mula menjadi kemerahan,
sehinggalah Hafiz tidak kelihatan lagi.

Sepanjang
perjalanan Hafiz menuju ke ufuk peristiwa, beliau mendapati jam Eilham berdetik
pada kadar yang lebih pantas. Semakin hampir Hafiz dengan ufuk peristiwa,
semakin pantas detikan jam Eilham. Apabila Hafiz menghampiri ufuk peristiwa, tarikan
graviti di bahagian kaki hafiz tersangat tinggi berbanding di kepala sehinggalah
Hafiz ditarik seperti spageti (daya tarikan ini dikenali sebagai daya pasang
surut) [4].

Namun jika lohong
hitam tersebut ialah lohong hitam supermasif, Hafiz mungkin akan dapat melepasi
ufuk peristiwa dengan selamat. Namun apabila Hafiz mula menghampiri
kesinggularan lohong hitam, maka Hafiz akan ditarik seperti spageti kerana
perbezaan tarikan graviti di antara kaki dan kepala Hafiz.

Berdasarkan teori kerelatifan am, semakin tinggi tarikan graviti semakin perlahan masa berlalu [5]. Fenomena ini dinamakan sebagai dilasi masa. Sebab itulah masa Hafiz berdetik lebih perlahan berbanding masa Eilham.

Jika anda pernah menonton filem Interstellar, salah satu babak yang dipaparkan ialah dilasi masa pada planet Miller dengan Bumi. Satu jam di planet Miller bersamaan dengan 7 tahun di Bumi. Ini disebabkan kedudukan planet Miller yang terkesan dengan tarikan graviti yang kuat oleh lohong hitam supermasif Gargantua.

Secara kasarnya, atom-atom
Hafiz akan ditarik ke dalam lohong hitam tersebut sebelum Hafiz dapat
menjejakkan kaki ke ufuk peristiwa. Bagaimana pula pemandangan yang Hafiz akan
lihat sebelum melepasi ufuk peristiwa?

Video di bawah memaparkan simulasi apabila anda menghampiri lohong hitam.

Kita andaikan
Hafiz berjaya melepasi ufuk peristiwa tanpa ditarik seperti spageti. Apakah
yang akan dilihat oleh Hafiz di dalam lohong hitam itu?

Persoalan ini masih belum ada persetujuan dalam kalangan ahli fizik tentang keadaan di dalam lohong hitam.

Pelbagai teori telah dikemukakan berkenaan keadaan di dalam lohong hitam. Di bawah ini saya senaraikan teori yang dikemukakan oleh ahli fizik tentang keadaan di dalam lohong hitam.

Teori pertama ini
dikemukakan oleh ahli fizik terkenal iaitu Stephen Hawking dan Kip Thorne [4] [6]. Teori ini
menyatakan bahawa lohong hitam menghasilkan terowong yang merentasi ruang dan
masa, atau dikenali sebagai lubang cecacing (wormhole). Terowong ini
mewujudkan satu laluan pintas yang menghubungkan antara dua kawasan dan masa
yang berbeza. Namun ahli fizik yang sama juga membuktikan bahawa lubang
cecacing ini tidak dapat bertahan lama, dan akan musnah sekelip mata kerana ia
tidak stabil.

Sama seperti di atas, lohong hitam juga mungkin merupakan sebuah terowong yang menghubungkan dua alam semesta yang berbeza [4]. Stephen Hawking mengajukan idea ‘alam multimesta’ dengan setiap alam tersebut mempunyai ciri-ciri yang hampir sama dengan alam kita ini.

Oleh : Muhammad ‘Izzat bin Mohd Zubir


Genius – genius Yang Melihat Ciptaan Mereka Digunakan Untuk Kejahatan

Antara impian terbesar ramai orang adalah untuk mencipta sesuatu yang hebat, berguna, dan akan diingati selama – lamanya.

Biasanya pencipta – pencipta ciptaan yang hebat dalam sejarah ini dipanggil genius, dan mereka akan disanjungi dalam buku – buku sejarah.

Masalahnya, tidak semua genius ini akhirnya akan berbangga dengan ciptaan mereka. Malah ada yang menyesal apabila melihat manusia menggunakan buah fikiran mereka untuk kejahatan dan kejengkelan.

Antaranya ….

Bagi penggemar kopi, pasti anda pernah mendengar tentang kopi Luwak dari Indonesia. Ia dikatakan sebagai kopi yang paling mahal dalam dunia dengan harga yang boleh mencecah RM 300 – RM 400 ringgit secawan.

Oh, dan anda mungkin juga pernah mendengar tentang bagaimana kopi luwak dihasilkan. Ia diperoleh daripada najis musang luwak, ya, betul. Biji kopi yang keluar bersama najis musang tersebut akan dicuci dan diproses untuk dijadikan kopi.

Oh, tapi hukum meminumnya adalah harus, sebab setelah dibasuh, hilanglah kenajisannya menurut Mufti Wilayah. Kot anda berminat nak cuba minum.

Selama ini, kopi luwak tidak pernah memiliki pasaran yang baik, sebab ia cuma dihasilkan secara persendirian, teknik pembuatan yang sukar dan ialah, ia … datang dari najis haiwan.

Tapi pada tahun 1991, seorang pengimport teh dan kopi British, Tony Wild membawa pulang 2 pound kopi tersebut ke U.K. Asalnya ia hanyalah bertujuan untuk mendatangkan publisiti kepada syarikatnya, tetapi, amat mengejutkan, keseluruhan negara menjadi tergilakan kopi luwak.

Maka pasaran kopi luwak mula meletup dan permintaan meroket naik. Maka bersepahlah kopi luwak yang palsu (hampir 80% tidak tulen) di pasaran. Bukan saja biji tersebut tidak pernah dimakan oleh musang luwak, ia tidak pernah hampiri pun binatang tersebut.

Masalah yang lebih menyedihkan adalah nasib yang menimpa musang Luwak. Disebabkan industri tidak mahu mengejar musang tersebut siang malam, mereka buat keputusan untuk menangkap ratusan musang luwak, mengurung dalam sangkar, dan memaksa mereka menelan hampir 7 pound biji kopi setiap hari untuk ditinjakan.

Musang luwak ini adalah hidupan nokturnal yang aktif pada waktu malam. Apabila disangkar, mereka hidup dalam tekanan yang tinggi. Maka mereka bercakaran sesama sendiri, makan kaki mereka dan mula berlaku pendarahan pada najis, sehingga mereka mati.

Tony Wild amat menyesali tindakannya membeli dan mempromosi kopi tersebut sehingga melahirkan kanser dalam masyarakat dunia ini.

Rasanya hampir semua orang pernah mengambil ujian IQ, sama ada di sekolah, atas talian, atau pautan Facebook yang dikongsi oleh mak cik pak cik, yang entah betul atau tidak.

Sebenarnya, ujian yang dihasilkan kononnya untuk menilai daya kecerdasan manusia ini miliki sejarah yang hitam.

Oh, dan Einstein tak miliki IQ sebanyak 160, sebab dia tak pernah ambil ujian IQ!

Konsep menggunakan nombor untuk menentukan daya otak seseorang sebenarnya telah wujud lama sejak 1905 lagi. Ia antara lain dikembangkan oleh ahli psikologis Perancis Alfred Binet, yang melihat bahawa kanak – kanak miliki kemampuan belajar yang berbeza.

Dan sewaktu ujian tersebut dihasilkan pun, Alfred Binnet sendiri memperakui bahawa terdapat banyak limitasi. Ia tak lah dicipta untuk memberi label ‘bodoh’ atau ‘dungu’ kepada manusia ….

Tapi akhirnya itulah yang berlaku.

Kontroversi awal yang mengeksploitasi keputusan ujian IQ adalah apabila ia digunakan oleh ahli psikologi Amerika untuk halang kemasukan imigran.

Imigran dihalang masuk sebab mereka dianggap ‘dungu’, sebab rata – rata mereka skor rendah dalam ujian IQ yang diwajibkan ke atas mereka sebelum boleh masuk ke US.

Tapi iyalah, dah pastilah markah mereka rendah. Ujian IQ tersebut dibuat dalam bahasa Inggeris, jadi mana mereka faham. Maka tersirat pula syarat menguasai bahasa Inggeris sebagai penilai kepandaian seseorang.

Kontroversi konsep IQ yang lebih besar adalah yang dipanggil sebagai Jensenism, iaitu apabila Arthur Jensen, seorang profesor pendidikan di Harvard, menggunakan ujian IQ untuk kata orang kulit gelap lebih dungu daripada orang kulit putih.

Untuk menambah kuah, beliau mengatakan bahawa ketidakbijakan orang kulit hitam adalah sebab faktor bangsa dan genetik. Bermakna, menurut Jensen, orang kulit hitam memang dilahirkan lebih dungu daripada orang kulit putih.ADVERTISEMENT

Malah beliau pergi lagi jauh apabila beliau menyeru juga kepada eugenics, satu kepercayaan paling kontroversi dalam dunia saintifik, iaitu gerakan untuk membiakkan manusia secara terancang dengan hanya membenarkan manusia yang miliki gene berkualiti saja untuk membiak.

Peter Laurids Jensen merupakan pereka cipta awal abad ke 20 dari Denmark yang disebut sebagai ‘Edison Danish’. Tapi perangai beliau setakat yang diketahui tidaklah menjengkelkan, jijik dan jahat seperti Thomas Edison.

Pada tahun 1909, Jensen berpindah ke US untuk bekerja. Dia dan rakan bisnesnya Edwin Pridham kemudian mencipta pembesar suara yang mereka panggil Magnavox.

Pada petang Krismas 1915, Jensen dan Pridham mendemonstrasikan ciptaan mereka dengan memainkan karol popular di hadapat 75 000 orang di San Francisco. Dikatakan, pembesar suara mereka mampu mencapai jarak satu batu.

Maka hidup manusia pun bertambah baik, kerana satu alat yang mampu membolehkan anda menyampaikan suatu mesej melangkaui jarak yang jauh kepada ribuan sudah pasti tiada kesan buruk …. kan?

Sudah pasti ciptaan ini akan mahu dieksploitasi oleh pemimpin yang mahukan suara dan arahan mereka didengari ramai. Maka cuba teka siapa orang pertama yang melihat potensi membasuh otak alat tersebut?

Sebagai menteri propaganda Hitler, Joseph Goebbel diberi tanggungjawab untuk memastikan semua orang mendengar mesej Hitler. Jadi memandangkan Facebook (aplikasi basuh otak terhebat setakat ini) belum dicipta lagi, maka Goebbel memilih untuk menggunakan pembesar suara yang dipancar di setiap sudut jalan.

Pembesar suara kemudian menjadi simbol penting pada imej Hitler, dan ia mula disukai oleh ramai orang German.

Dan sudah pasti, Jensen kemudian menyesal sepenuhnya mencipta pembesar suara setelah mendapat tahu Hitler dan diktator menggunakannya untuk kejahatan.

Alfred Nobel, yang namanya kita selalu dengar pada anugerah Nobel, amat dikenali dengan aktiviti yang kita tahu selalu dibuat oleh genius, iaitu meletupkan benda.

Setelah melihat kilang keluarganya meletup pada 1864, sehingga membunuh lima orang pekerja dan adiknya, Nobel kemudian membuat keputusan untuk menghasilkan bahan letupan yang lebih selamat. Maka terciptalah dinamit, sejenis nitroglycerin yang lebih mudah dibawa.

Dinamit, seperti mana ciptaan letupannya yang lain, diciptan untuk tujuan industri seperti meletupkan batu dan ekskavasi. Beliau sebenarnya nampak saja potensi ciptaannya untuk digunakan untuk tujuan yang lebih … kurang murni, tetapi beliau percaya dengan seikhlas hati bahawa manusia cukup baik untuk tidak lakukannya.

“Dinamitku akan lambat laun menghasilkan keamanan berbanding seribu sidang dunia. Sebaik saja manusia dapati bahawa dengan mudah saja tentera boleh diletupkan, mereka sudah pasti akan mahukan keamanan!”

Yepppp … betul la tu encik Nobel.

Pada tahun 1888, setelah berdekad – dekad tentera menggunakan dinamit dengan cara paling kreatif untuk membunuh pihak lawan (eh, bukan Nobel kata … tak apa lah), abang Nobel meninggal dunia akibat serangan jantung.

Sebuah akhbar Perancis yang tersilap maklumat menyangka bahawa Alfred Nobel yang meninggal dunia, maka mereka terbitkan muka depa akhbar yang tidak berapa positif, berbunyi:

“Saudagar kematian telah mati! Kekayaannya dikumpul dengan mencari cara – cara baru untuk menceraikan tubuh dan membunuh!”

Maka setelah membaca petikan ini, Alfred Nobel terkesima. “Inikah cara aku mahu diingati setelah aku mati nanti?”. Maka beliau buat keputusan untuk tinggalkan harta kekayaannya untuk mendanai anugerah Nobel sebagai wasiat terakhirnya untuk memajukan sains.

Apa perasaan kalau hasil ciptaan kita, anak yang kita besarkan, curah kasih sayang dan tatang bagai minyak yang penuh akhirnya jadi satu kejahatan besar yang kita kesali dan kita sendiri mahu hentikan?

Itulah apa yang berlaku kepada Oppenheimer, seorang genius yang dipanggil bapa bom atom.

Setelah mencurahkan tenaga intelek yang menakjubkan, Oppenheimer yang mengetuai Manhattan Project berjaya menghasilkan senjata agong bom atom yang kemudian mengubah segala – galanya.

Oppenheimer kemudian melihat ciptaan kesayangannya itu dijatuhkan ke atas negara Jepun yang sudah pun hampir kalah dan lantas menyebabkan kemusnahan yang tidak terbayang.

Beliau mula menjadi ketar, beliau rasakan beliau bakal menjadi punca kemusnahan manusia, dan beliau kata kepada Presiden U.S ketika itu.

Tuan Presiden, tangan saya berdarah

Beliau kemudian dihalau dan dipanggil saintis manja.

Oppenheimer kemudian berjuang supaya masyarakat antarabangsa mengawal penggunaan kuasa nuklear, tapi beliau kemudian dimalukan, dan kuasa politik beliau dilucutkan.

Komen beliau tentang bom atom adalah antara rakaman video yang paling menggerunkan di Internet.


Pareidolia, Apabila Kita Nampak Muka Pada Objek – objek

Pernah tak kita melihat bentuk yang seolah – olah muka pada objek – objek rawak? Kadang kala kita lihat ada muka orang pada batang pokok, kadang kala seperti ada muka yang besar pada bukit, dan paling kerap adalah pada roti bakar!

Maka kita pun terfikir sama ada sememangnya berlaku apa – apa sumpahan pada pokok tersebut (mungkin lelaki itu pada hayatnya suka tebang pokok, kemudian kena sumpah jadi pokok) atau itu hanyalah ilusi khayalan kita semata – mata.

Tahu tak, bahawa sebenarnya terdapat terma untuk fenomena melihat muka pada objek?

Ia dipanggil Pareidolia (par-i-DOH-lee-a)

Pareidolia adalah sejenis penipuan deria yang normal dan amat biasa berlaku.

Kita mengalami pareidolia apabila kita melihat corak dan bentuk yang bermakna- biasanya bentuk muka, pada objek yang samar – samar. Sedangkan ia tidak wujud!

Contoh yang biasa berlaku adalah apabila kita melihat seakan – akan kelibat muka, binatang, atau objek yang kita kenali pada api, asap atau awan.

Pareidolia sebenarnya dikesan pada bayi seawal usia 8 ke 10 bulan lagi. Manusia miliki bias pada bentuk muka, kerana sejak dari usia kecil lagi kita suka dengan bentuk muka mak ayah kita.

Maka kecenderungan kita untuk mengesan rangsangan berbentuk muka terbawa – bawa sehingga ke dewasa. Kita lebih sensitif dengan bentuk muka, itulah sebabnya reaksi kita apabila melihat muka orang berbeza dengan objek – objek lain.

Kajian pada otak manusia juga dapati bahawa sebenarnya terdapat bahagian otak yang khas untuk mengesan bentuk muka. Bahagian otak ini lebih cepat terangsang terhadap bentuk muka berbanding objek – objek harian yang lain.

Walaupun fenomena ini sangat normal dan mungkin berlaku kepada jutaan manusia dengan kerap, tetapi terdapat beberapa contoh pareidolia yang berimpak besar.

Apabila Viking 1 memulangkan gambar – gambar permukaan Marikh pada 1976, sebuah foto mencetuskan kekecohan apabila sebongkah batu kelihatan seperti muka orang.

Walaupun saintis dengan segera mengenal pasti bahawa wajah tersebut hanyalah terhasil akibat pencahayaan dan bayang – bayang, tetapi sesetengah orang percayai bahawa ia adalah tinggalan peradaban alien.

Bagaimanapun, kes pareidolia yang paling banyak berlaku adalah yang melibatkan simbol – simbol agama.

Puluhan ribu orang Kristian pernah pergi ber’hijrah’ untuk melihat sepotong chapati yang kelihatan seperti Jesus di India.

Sepotong roti di Nashville kelihatan sama betul dengan Mother Teresa.

dan sudah pasti, ratusan demi ratusan orang yang mengklaim mereka menemui wajah ‘Jesus’ pada roti bakar!